qundao/data-zh-poetry huggingface dataset:
奉送少司马杨公予告养亲四首·其三
作者：查慎行
朝代：清
体裁：七言律诗

万事长安一局棋，角巾私第未嫌迟。即论世道宁无补，欲报君恩况有期。春服暂宽腰下组，茶烟初验鬓边丝。枌榆父老来迎谒，应羡精神似旧时。
奉送少司马杨公予告养亲四首·其二
作者：查慎行
朝代：清
体裁：七言律诗

从开绝域震馀威，怅望多年子舍违。退自急流从古少，老犹孺慕似公稀。东门祖帐倾城出，北阙恩光拜表归。昼锦堂开春昼永，笑将綵服换朝衣。
奉送少司马杨公予告养亲四首·其四
作者：查慎行
朝代：清
体裁：七言律诗

油幕追随万里过，两年假馆又蹉跎。吟联桦烛枝枝跋，酒上尘颜夜夜酡。含意每为知己尽，不才真怕受恩多。公归我客全无为，谁听荆南寡和歌。
奉送座主大宗伯许公予告归里五十韵
作者：查慎行
朝代：清
体裁：七言排律

六卿予告吾乡少，此举公今冠海宁。秩领春官大宗伯，光分南极老人星。传家忠孝遥承绪，得路烟霄早发硎。瞻斗地崇依象魏，抟扶力厚起鹏溟。东流赴壑随川后，西掌开山比巨灵。质抱圭璋争就琢，文融金锡俨流型。紫渊欲涉迷津筏，翠岳难攀叹绝陉。鹤禁向曾推旧学，龙门谁不企高扃。容台荐历非通职，宰相他时待扫厅。吐纳心虚惟爱士，交游道广总忘形。绛纱夜捲谈经帐，云母朝排隔坐屏。独以洁身严漏室，每持清议答明廷。苞苴不入门如水，进退何惭户亦铭。正使含沙潜鬼蜮，未妨掷瓦试清泠。色宁可改缁加素，浊岂能侵渭别泾。气盛或滋曹耦忌，言高偏彻九重听。引年自据尚书礼，历宦还符退传龄。鹗立云端原矫矫，鸿飞天外又冥冥。频闻入市蝇传赦，为报归期鹊喜聆。率土三辰光禹服，泰阶五纪庆尧蓂。行抛手板牙双笏，笑解腰围带万钉。海外投竿连巨犗，人间巢睫任焦螟。宫声缓应车前铎，塔语欣闻岸上铃。无迹可求羚挂角，忘机相对鹤梳翎。行时杨柳风迎袖，到日桃花浪泊汀。罗雀閒情甘寂莫，烹鲈馀味取鲜腥。主张泉石精神爽，拂拭雰埃眼界青。泮水西来开第宅，六峰幽处置林亭。旧栽松菊重移径，新茁芝兰渐满庭。儿是象贤齐谢凤，孙皆夙慧辨终鼮。昂藏驹目人千里，珍重巾箱世一经。邻有古风连樀梠，巷无俗客驻箳篂。许评字字荣华衮，颜诰家家奉典刑。物外衣冠全洒落，社中耆宿半凋零。平生谊最敦花萼，老去情尤感鹡鸰。遍逮九宗多恤睦，近赒三眷少伶仃。官贫并乏元纮马，业富犹馀武子萤。何处追游携几杖，偶然乘兴出郊坰。静敲深院棋枰响，醉问名园橹窡停。笛簟微飔凉过竹，吟窗晴旭煖穿棂。炉香馤馤分茶灶，树影离离上碓桯。童戴笠簦清入画，仆充耘耔健添丁。先生乐事行如栉，小子浮踪寄若萍。局舛伏辕踰弱岁，衰迟起蛰及春霆。久知世路殊难骋，屡梦田庐奈未醒。心赏随时勤造请，耳提即事发聋瞑。饮醇特许沾觞沥，馈食无由进土铏。祖道逡巡思效驾，守官怊怅类拘囹。白家池上寻芳屐，戴氏溪边泛雪舲。华发门生归有约，相期寿考颂椒馨。
奉送玉峰尚书徐公南归五十韵
作者：查慎行
朝代：清
体裁：古风

大儒出处途，秉道贵得正。行藏既自断，进退讵关命。我公如星云，一出朝野庆。皋夔奋事功，燕许娴诏令。放之弥六合，鸿业岂易竟。立朝二十年，风节严且劲。高文藉讨论，大礼资援证。以兹契圣情，题扁字辉映。交孚由一德，心爱非貌敬。国家有元气，培养在交儆。储材本报国，夹袋记名姓。必若入收罗，先须覈言行。春秋两校士，冰鉴中外莹。大匠洪陶钧，剑光出磨锃。别裁务去伪，崇雅自删郑。岂不叹才难，得人际斯盛。煌煌起衰手，草野议敢横。中流砥狂澜，公论翕然定。官虽谢执法，讲每直崇政。休沐有常期，岁时奉朝请。从容大臣体，恬退君子性。朝来忽拜疏，辞切回天听。帝曰卿往哉，畴为执文柄。答云臣力惫，感激泪交迸。告归遄俶装，首路春维孟。诏以书局随，还家就参订。牛腰一百车，多与二酉竞。方舆广乐史，续鉴改陈桱。高馆辟翘材，名流撤徵聘。遇荣一时绝，典旷千古夐。乐天名位似，司马声华并。邺侯未足论，矧可儗张邴。平生钓游处，父老喜相迎。太湖洵幽绝，天水俱绿净。七十二烟鬟，一一落明镜。八窗陈鼎彝，四壁开画㡧。清音丝间竹，逸响钟荅磬。莺花晨赴社，鱼稻晚报禜。暑衫便苧葛，腊酿杂贤圣。著书閒有馀，即事乐难罄。小子学无成，风尘困䞴趟。影惭舞袖短，颜让时妆靓。饥朔行自嘲，寒郊语尤硬。迂疏颇知量，斗捷肯争径。振翅无云霄，触藩有机阱。蹉跎曩悔失，卤莽行恐更。世自倾波涛，吾方溷泥泞。重来仰剪拂，郁抱实怲怲。公在士气伸，公归士气病。从公愿于迈，百感发孤咏。
奉陪座主徐公游一亩园次吴京兆韵
作者：查慎行
朝代：清
体裁：七言律诗

履綦陈迹已多时，十载重游醉不辞。初绽柳如时态软，未开花为闰年迟。罢官乐事苔边杖，去国閒情局外棋。又是一番寒食过，饧箫声里雨如丝。
奉陪朱大司空松林看杏花同吴楞香许时庵王薜淀吴匪庵诸公分韵二首·其一
作者：查慎行
朝代：清
体裁：七言律诗

偶逐肩舆出郭行，蹇驴斜照一鞭横。平分节物归僧舍，背指风沙带帝城。好鸟啼能添野趣，晚花开及向春晴。作诗自取排吟兴，何必留题识姓名。
奉陪朱大司空松林看杏花同吴楞香许时庵王薜淀吴匪庵诸公分韵二首·其二
作者：查慎行
朝代：清
体裁：七言律诗

煖烟浓霭互交加，树里孤亭四面遮。杏酪已调初改火，松涛忽泻正烹茶。内官老作茆庵主，远客閒看禁苑花。多谢东风不相笑，一枝归压帽檐斜。
奉题大司寇新城公荷锄图
作者：查慎行
朝代：清
体裁：古风

君臣际会唐与虞，文章政事谁不如。东家司寇鲁大儒，品望独与经术俱。昼日三接宠赉殊，城南甲第辉御书。带经堂颜公手摹，复以绘画烦鸿胪。眼前浩荡生江湖，归梦晓落扶桑隅。齐州九点青模糊，万木阴阴猿鸟呼。春山欲雨云作肤，风帆乱走随鸥凫。村深岸转带渚蒲，绿杨如烟际平芜。中有一翁行荷锄，我公岂是山泽臞。神仙标格苍眉须，朝衫野服两弗拘。良田二顷宅一区，人生此境何可无。虞廷当时少此图，盛事缺载皋陶谟。
奉题少詹彭先生扪腹图
作者：查慎行
朝代：清
体裁：古风

大彭远祖商老篯，世家柱下为神仙。旁人见公腹便便，矢口但称边孝先。我公稽古如力田，白昼那肯成高眠。承明出入三十年，朝回日日手一编。撑肠卷轴富五千，大笔无过许与燕。两宫顾问召屡前，官非不达学愈专。绿衣有语然不然，先生笑指池上莲。谁其画者调丹铅，此意或向知音传。
奉题座主宗伯公松下读书图四首·其一
作者：查慎行
朝代：清
体裁：七言绝句

七旬过后便悬车，八座归来尚读书。不碍须髯银样白，精神犹似入朝初。
奉题座主宗伯公松下读书图四首·其三
作者：查慎行
朝代：清
体裁：七言绝句

畟畟涛生细细鳞，喜从画里著閒身。腰金手板全抛却，别换轻纱一幅巾。
奉题座主宗伯公松下读书图四首·其二
作者：查慎行
朝代：清
体裁：七言绝句

昨梦曾占十八公，今于林下复相逢。邻翁笑指童童盖，此是先生手植松。
奉题座主宗伯公松下读书图四首·其四
作者：查慎行
朝代：清
体裁：七言绝句

阶庭兰玉看初成，万卷传家抵百城。他日松风吹几杖，执经犹有老门生。
奉题阮亭先生倚杖图
作者：查慎行
朝代：清
体裁：七言律诗

谁与先生貌一丘，柴门以外即沧洲。残霞红上鲤鱼尾，远水碧于雄鸭头。风定垂垂绿杨影，雨馀咽咽凉蝉秋。几时真裹幅巾去，容我来随杖履游。
好事近·自怡园闻莺呈揆院长余长假将南归癸已四月
作者：查慎行
朝代：清
体裁：词

杜宇劝人归，苦被莺声留住。行到紫藤花外，有垂杨千树。无心且与尽情啼，切莫管春去。知道双柑斗酒，是明年何处。
好事近·麻阳同天寺僧房
作者：查慎行
朝代：清
体裁：词

暝色起孤城，烟外千峰俱淡。竹几藤床纸帐，有新蟾来瞰。山椒一梦已如仙，归路去时暂。约略蘋花小港，棹微波潋潋。
如梦令·平越道中遇雨
作者：查慎行
朝代：清
体裁：词

苦竹冈头滑路。郎马来从何处。行不得哥哥，相劝解鞍且住。杜宇。杜宇。又道不如归去。
姜西溟至都二首·其一
作者：查慎行
朝代：清
体裁：七言律诗

三年一别两蹉跎，短策重闻酒市过。白发旧游诸老散，青云同学少年多。僦居那得高贤庑，支俸聊随博学科。幸是一毡留故物，曾包老砚历关河。
姜西溟至都二首·其二
作者：查慎行
朝代：清
体裁：七言律诗

濩落生涯久自疑，重来笑我亦胡为。曾从祖父承馀泽，只道科名似盛时。逐客幸蒙宽后议，怜才何敢望新知。不如蚤筑畦风阁，结伴归耕未算迟。
姜西�继赴北闱今仍下第作诗招之
作者：查慎行
朝代：清
体裁：七言律诗

散是飞蓬聚是萍，可怜南北总飘零。一名于尔何轻重，双眼从人自醉醒。沙路离离鸦接�，霜天矫矫雁开翎。此愁除有诗能豁，亟买归舠下洞庭。
威平镇旧名青溪洞韩蕲王擒方腊处
作者：查慎行
朝代：清
体裁：五言律诗

旧日青溪洞，英雄一战归。江关留故垒，草木震馀威。路僻烽烟静，时平盗贼稀。悲笳吹薄莫，峭壁冷斜晖。
孙村
作者：查慎行
朝代：清
体裁：六言诗

村绕河流一曲，路分湖面三叉。青蜓雨催麦秀，黄雀风开枣花。芦边桥影人影，林外渔家酒家。渐近南中土俗，居人多食虾蟆。
孙观河无隐室乞题诗
作者：查慎行
朝代：清
体裁：七言绝句

丈室初从月地分，木樨开后又逢君。香风自满三千界，鼻孔撩天几个闻。
季冬朔日渡黄河
作者：查慎行
朝代：清
体裁：古风

昆崙万里来，盛气日荡决。严寒一揫敛，流汞变积铁。下容蛇龙卧，上少蝼蚁穴。风雨过轮蹄，䨓霆骇鱼鳖。河神不敢侦，缩颈比虫蛰。东风昨夜至，气候改栗烈。忽开无底窦，砉与厚地裂。将母银山崩，散作万堆雪。小船晨唤渡，投间伺其缺。虎齿齧两旁，羊肠回九折。中流倘失势，过涉虑顶灭。篙师皲瘃痕，手足互流血。非无白日照，煦汝乍煖热。造化故无私，宁为一夫悦。客子衣裘单，长途计尤拙。岁穷迫行役，既济转愁绝。
季方兄招同声延兄曾三芝田两弟于西林庵为同宗五老会席间喜赋时甲午中秋前三日
作者：查慎行
朝代：清
体裁：古风

古人重睦族，笾豆礼无废。奈何世教衰，此义久云晦。家宗远有绪，望实乡国最。伐木歌卒章，吾犹及前辈。宦游卤莽出，晚景侵寻逮。归到忽一年，病多逃酒债。喜闻折柬召，唤起初心在。八月撰良辰，五人合嘉会。两兄吾所敬，两弟亦吾爱。居近三里中，年皆六旬外。茅庵傍先垄，径转苍山背。风日假清光，松篁发幽籁。僧来具茶荈，童去携鲑菜。飞动惬平生，老狂馀故态。流光弦释箭，盛壮已难再。但愿五白头，偷閒辄相对。
宁陵喜雨
作者：查慎行
朝代：清
体裁：七言律诗

客过中州爱物华，沙随城外气清嘉。辘轳转井晨浇菜，□楱开田午种花。色映酒垆三尺纻，声和牛铎四轮车。空传杞宋遗风在，乔木何曾属世家。
安公子·寓庭芍药一窠，花垂放矣。余将理沅南之棹，不及待其开，留词别之
作者：查慎行
朝代：清
体裁：词

初见丛添蕊。小栏一日千回倚。风信参差，屈指到、今番第几。冉冉韶华，渐入青春尾。人欲别、试问花知未。听栗留啼处，也唤将离两字。明日吾行矣。等閒负了扬州紫。茧粟梢头，风物料、依稀相似。可惜开时，少个狂书记。笑眼前、缘浅犹如此。更休论此外，载酒寻诗何地。
安公子·题余鸿客杏花村居是日品茶而不斗酒填词纪之
作者：查慎行
朝代：清
体裁：词

幽绝城南墅。女墙一曲当环堵。门外绿阴，阴乍合、啼莺选树。障扇驱尘，剥啄寻常去。为新茶、偶尔留人住。正小年平半，日影婆娑停午。少日誇豪举。近来好事犹如故。无酒须酤，也不费、茅容鸡黍。直爱君贫，杂坐忘宾主。偕玉川、七碗为谈麈。看清风出屋，洒作竹梢凉雨。
安国寺东荷池上
作者：查慎行
朝代：清
体裁：七言绝句

莲蓬味美差同藕，荷叶香清似胜花。懊恼休阴无一树，闭门长日坐僧家。
安溪相国见示纪家难述旧德诗敬题长律五十二韵
作者：查慎行
朝代：清
体裁：五言排律

相国勋猷盛，旂常日月边。庙堂调鼎鼐，寰宇靖氛烟。却自承平际，追思开创年。安溪城僻左，瘴海地连绵。剧盗营三窟，官军败两甄。县疆骚永德，郡界�漳泉。挺险猿猱捷，潜踪蜂趸悬。最难防出没，多是困迍邅。村落胥波荡，深山亦蔓延。公家时避匿，叔侄被拘挛。弱肉畴能保，强宗孰与联。间关归仲父，急难见英贤。虎口危将探，鸰原痛莫湔。试凭三寸舌，行挟一空弮。本拟辞相夺，终知怙不悛。脱身思变计，除恶要兵权。岂有田横客，俄扬祖逖鞭。一呼童仆应，两志弟昆坚。买剑招庄户，椎牛出牧田。誓词情款款，义愤涕涟涟。首以身冲贼，诚堪十当千。拔弧惟恐后，集矢共争先。是夜昏迷路，其时雾塞天。彼愚骄恃众，我怒勇跻颠。岩谷声摇动，风云气接连。梦魂凶胆裂，头尾乱尸填。鼠穴还深斗，乌巢又继燃。曳柴妻子弃，委壑糗粻捐。牙蘖俱歼矣，根株务拔焉。向来投死地，何敢冀生还。失喜经年陷，仍看十口全。亲朋筛酒会，官长插花筵。赴敌虽仓卒，成功讵偶然。衣冠森介胄，臂指俨戈鋋。遂使鸱张势，翻为扑灭缘。节奇因险著，事往赖人传。属者当藩逆，先生适锦旋。料其情必衄，聊复分相牵。恳切迎师表，辛勤伐叛笺。蜡丸宵入奏，露布晓遐宣。自尔蒙恩重，因之向用专。画辕开八座，黄阁入三迁。忠孝培逾厚，流风久虑湮。伏陈家世事，仰荷圣衷怜。赐额旌闾里，分荣贲豆笾。乡评公可采，国史实宜编。表表推名杰，煌煌纪大篇。时无门比峻，家有笔如椽。阅历干戈畔，分明指顾前。境真由目击，痛定尚心悁。示后言何苦，光前道不愆。会须镌琬琰，馀泽永杯棬。
宋中丞牧仲自江西移抚江苏邀余入幕投诗辞之
作者：查慎行
朝代：清
体裁：七言律诗

此游本意因庐岳，半载逡巡未谒公。拟束归装向湓口，送移旌节赴江东。空烦使命云霄上，岂有人才道路中。敢谓山林便野性，倦飞无分借秋风。
宋门别陈叔毅二首·其一
作者：查慎行
朝代：清
体裁：五言律诗

同作大梁客，情因去住殊。累君为地主，饯我赴归途。对酒狂犹昔，谋身老渐迂。未妨吟思苦，颔下赖多须。
宋门别陈叔毅二首·其二
作者：查慎行
朝代：清
体裁：五言律诗

全家犹旅食，别路阻清游。近约尚难必，归期可自由。贮愁听旧事，挈涕洒神州。莫作长流落，风尘易白头。
宗雷禅师索赠
作者：查慎行
朝代：清
体裁：七言绝句

荔枝塔古名僧少，谁是堂中十九贤。好乞谢公池畔水，为师重长一枝莲。
官柳
作者：查慎行
朝代：清
体裁：七言绝句

种柳河干比《伐檀》，黄流今已报安澜。可怜一路青青色，直到淮南总属官。
官柳
作者：查慎行
朝代：清

种柳河干比《伐檀》，黄流今已报安澜。可怜一路青青色，直到淮南总属官！
定州口号
作者：查慎行
朝代：清
体裁：七言绝句

划花小碗爱初烧，秘色传来阅四朝。莫打磁铓轻试玉，人间方贵定州窑。
定武道中
作者：查慎行
朝代：清
体裁：五言律诗

积雪春犹潦，连朝释冻痕。莺花何太晚，榆柳不胜繁。贳酒中山市，骑驴代北村。秪愁风色恶，回首太行昏。
宝应雨泊
作者：查慎行
朝代：清
体裁：七言绝句

冒雨冲泥取次行，多年不听滴篷声。此声好是治聋药，老耳孤灯分外清。
客有称高唐州为绵驹里者戏成绝句
作者：查慎行
朝代：清
体裁：七言绝句

野语齐东最易讹，绵驹遗俗近如何。自从一变昆山调，不是吴儿不善歌。
客有笑余乘驴车者赋此答之
作者：查慎行
朝代：清
体裁：七言律诗

遇酒逢花便出游，蹄间一尺驾轻辀。泥涂安稳偕僮仆，灰洞驰驱让马牛。得免徒行犹有愧，更争先路欲何求。冗官只算骑驴客，老向天衢阅八驺。
客来
作者：查慎行
朝代：清
体裁：五言绝句

与世了无竞，并教棋局閒。客来无一事，篱下看南山。
客江西踰年归来庭花尽萎惟红梅一树无恙徘徊其下偶成一律
作者：查慎行
朝代：清
体裁：五言律诗

百卉全摇落，孤标省见稀。斗筇枝并瘦，刮目蕊添肥。去作经年别，来如度岭归。从渠开早暮，与验发生机。
客自会城来传老友翁萝轩龚蘅圃之意垂讯近状口占报之
作者：查慎行
朝代：清
体裁：五言律诗

径荒居又陋，过懒户常关。时事罕闻见，旧交疏往还。嗜从滋味薄，诗到应酬删。二老知予者，因风一慰颜。
客至解嘲
作者：查慎行
朝代：清
体裁：五言绝句

四体分勤惰，左之非所宜。上阶先右足，义取主人为。
客舍喜晴
作者：查慎行
朝代：清
体裁：五言律诗

茅舍欣初霁，征途闷久淹。河声秋易壮，日气午仍炎。异俗全家骇，空囊十口嫌。儿孙频问事，绕膝挽吟髯。
宣城道中喜晴
作者：查慎行
朝代：清
体裁：古风

宣城古郡风土嘉，就中最乐惟村家。我来正值积雨后，云气解駮生晴霞。冈峦过尽径路坦，沟洫流去田塍斜。新茶未焙谷雨叶，早稻已茁清明芽。长须摇风翻宿麦，新翠著地铺胡麻。柴门相接绿阴里，篱落缀以朱藤花。回思连日走旋泞，若涉大海无津涯。人间乃复有此景，始觉大地犹春华。
宣府早发
作者：查慎行
朝代：清
体裁：七言绝句

星罗城堡屹相望，地是雄边旧教场。渐近关南秋尚暖，雁飞先过鹞儿梁。
宣德素鼎歌为山左李绳其作
作者：查慎行
朝代：清
体裁：古风

西方金苗变黄白，跃冶长砂歘成赤。神工范出形制奇，不用雷纹凿饕餮。腹圆口直中央敛，一线萦腰起凹凸。其高四寸下半之，其厚三分旁稍溢。以衡测重斤踰二，以指量围弓满的。宝光蒸出耳双环，浓乳垂为足三只。膏流似觉层波涌，肌润何愁炽炭炙。琼瑰碾紫柔作团，靺鞨凝红嫩将滴。照来妖魅敢逃影，吹过云烟不留迹。神光离合乍阴阳，气候盈虚异晨夕。世人好古搜彝敦，耳目遗亡阙金石。此鼎传从宣德年，居然上与商周匹。国家元气在宇宙，百鍊千镕聚精液。后宫侍女罢添香，讲殿中宵尚前席。曾从天上拂�袖，一落人间似沦谪。忽经吾眼真可怜，尤物无多增恋惜。君不见城南片雨朝来急，电掣金蛇飞霹雳。玉川破屋那许留，万丈光芒穿四壁。
宴清都·过无锡，风便不及泊，遥望九龙在苍翠间。向邻舟分得山泉半瓶，烹茶破睡
作者：查慎行
朝代：清
体裁：词

陆羽经犹记。数水品、江南曾占第二。浓翠堆鬟，空青抹黛，濛濛云气。好风吹送吴船，甚失却、登临胜地。听杳杳、几杵疏钟，烟林正拥山寺。百弓割片茶园，生涯飘泊，谈何容易。银瓶金井，梦中空想，辘轳声起。五湖者番游兴，赖吹火、烹泉有此。把宜壶、净洗供春，绝胜吴家买婢。
家二瞻兄八十寿
作者：查慎行
朝代：清
体裁：古风

我观造化初无权，仁者自寿其天全。老翁小儿两游戏，直以浑沌还吾天。不为物用而用物，喷泄元气成云烟。古来绝艺兼者罕，钟王顾陆名各专。辋川摩诘书未称，三绝独数荥阳虔。眉山海岳不复作，松雪两派犹相沿。先朝倪沈及文董，笔力亦足追前贤。吾兄妙手靡不备，书法入圣诗能仙。偶然点染作图画，别有天授非人传。兴来百纸一扫尽，散去半落鸡林船。贵游踏破铁门限，欲乞尺幅终无缘。有时自铭退笔冢，经岁或乏看囊钱。乃知此事因品重，兄岂自负人云然。维扬地薄耆旧少，流寓欲占文星躔。今年九月届大耋，初度恰在重阳前。一门诸弟头尽白，茱萸醉插随兄肩。羡兄晚节比彭泽，祝兄添丁如玉川。儿年二十翁百岁，及看舞袖黄花边。
家童以梅水涤砚既申谕之复诠次成篇当僮约一则
作者：查慎行
朝代：清
体裁：古风

梅雨降天泉，其甘甚仙醴。瀹茶需此味，久贮益清泚。瓮盎谨盖藏，非时不轻启。客嘉乃一荐，视若大烹礼。研垢利亟除，无端用泉洗。殷勤示僮约，误事胡可底。开池用养鱼，汲井用淘米。贫家用水法，一一须酌剂。推类以及馀，吾言当善体。
家酿新成独酌至醉
作者：查慎行
朝代：清
体裁：古风

种秫始微收，酿法遵旧谱。逡巡俟其熟，计日屈指数。朝来香满城，甘滑如泼乳。开尝亲洗盏，一饮一升许。好客期不来，颓然自称主。黄农忽巳远，薄俗难久处。宁知醉乡中，风气仍太古。尊前可径造，有路胡勿取。
宿五里亭
作者：查慎行
朝代：清
体裁：七言律诗

舟行脱险还遵陆，跋涉谁知险更并。牛迹水添三尺涧，云头暮转一峰晴。颇闻西上攀跻苦，却笑南游性命轻。细数道旁双只堠，辰阳辛苦是初程。
宿州村家有种柏作篱者戏嘲之
作者：查慎行
朝代：清
体裁：七言绝句

数椽曲木架茅茨，雨打风翻大半欹。多少荆榛宽束缚，屈将翠柏作樊篱。
宿松朱字绿博学嗜古所葺南岳考三卷援据往籍至数万言而断以已意大要谓古之南岳乃灊之天柱峰非楚南衡山也顷于皖城官舍出此见示索余题辞作歌赠之
作者：查慎行
朝代：清
体裁：古风

皖中奇士推朱生，文采奕奕千夫英。手持一卷南岳考，笔力独举千钧轻。首援六经證据确，旁及百氏搜罗并。尚书两篇列四岳，惟有泰岱名孤撑。北恒西华南则霍，疆域错见因图经。厥初相距道非远，天子一岁周巡行。后来汉武礼天柱，荒邈不及衡州衡。可知灊岳即南岳，语虽似创辨颇精。君家近住此山下，高论直比山峥嵘。火维一神欲易位，此事乃可口舌争。我思鸿濛肇开辟，群山绵亘谁指名。自从肆觐加望祀，锡以封秩同公卿。神灵岂邀轩冕贵，世俗自炫坛墠荣。界连郡邑互引重，事出谶纬多纷更。陋儒闻见溺沿习，幸免流辈相讥评。如君特识那易得，我不尔怪旁人惊。昌黎南迁偶失考，诗句聊纪衡阳程。他年重续舆地志，待尔著述名山成。
宿梨洲夫子武林寓舍即次先生丙辰九日同游旧韵二首·其一
作者：查慎行
朝代：清
体裁：七言律诗

湖山憔悴哭新阡，何意萧斋榻许连。灯火夜长枫叶雨，杖藜秋老菊花天。孤踪汗漫三年外，万事荒唐一笑前。话到昆明残劫罢，又缘久别却凄然。
宿犁洲夫子武林寓舍即次先生丙辰九日同游旧韵
作者：查慎行
朝代：清
体裁：七言律诗

径路先须辨陌阡，眼中榛莽正钩连。肯携芸蠹随书局，任放醯鸡覆瓮天。出处心情三聘后，沧桑人物两朝前。先生高卧贫何碍，流俗知音恐未然。
宿虞道士山房
作者：查慎行
朝代：清
体裁：五言律诗

晚凉新浴罢，古观有馀清。一院松篁气，满窗风雨声。捣齑因药臼，暖酒就茶铛。预饰斋厨饭，山游望晓晴。
宿迁
作者：查慎行
朝代：清
体裁：五言律诗

才过桃花涨，沙痕嚼岸新。孤城依井底，三面转河身。蛙黾居相杂，蛟龙性不驯。长闻淮泗满，嗟尔一方民。
宿迁关
作者：查慎行
朝代：清
体裁：七言律诗

旧输两石今不然，鳞跳羽萃愁满川。重船纳货轻纳料，醉客禁酒醒禁烟。严关正尔指淮岸，密网行且张河壖。空囊倾倒能几许，大笑不容留一钱。
宿迁遇巡河使者
作者：查慎行
朝代：清
体裁：五言律诗

使者冬行水，居人岁避河。暂时停畚锸，何计脱风波。赋敛残年急，堤防下策多。皇华期尽职，报称意如何。
宿隆教寺僧房
作者：查慎行
朝代：清
体裁：七言绝句

最爱阶墀细雨中，瓦盆高下列芳丛。白花红子皆秋意，斟酌西窗一夜风。
寄吴少融二十六韵
作者：查慎行
朝代：清
体裁：五言排律

忽忽三年别，遥遥异地情。索居虽潦倒，结念每回萦。忆昨同晨夕，惟君独老成。吉人辞朴讷，端士意肫诚。跬步宁愁失，冲怀敢自盈。授经依北郭，请业到西清。榻愧陈蕃设，诗容顾况评。出携青镂管，归傍短灯檠。绩学承名父，高才敌令兄。向来留著作，两度费咨呈。自我辞书局，凭谁问客旌。九衢千辙轨，万事一棋枰。他日乘轩鹤，当时出谷莺。先鞭输祖逖，上第失杨英。夜雨新丰市，秋风古灌城。得官随本分，为政且神明。侧听衣冠诵，如传襦裤声。科条烦是累，民社寄非轻。示俗因奢俭，调弦戒改更。免教同列忌，休矫一时名。此外佳眠食，其他简送迎。陈编閒肯废，古道力能撑。便欲观风去，殊难抱病行。抚躬忧浩荡，回首岁峥嵘。为报鸣琴宰，应怜撤瑟生。西河馀痛在，双眼不曾盲。
寄寿潜江朱石户先生
作者：查慎行
朝代：清
体裁：七言律诗

半肩华发倚孤筇，万卷奇书贮短蓬。日出茶烟吟甫里，雨来巾角垫林宗。鱼标隔竹参差见，酒旆穿花次第逢。如许风期谁独占，白云高护丈人峰。
寄徐观卿庶常四首·其一
作者：查慎行
朝代：清
体裁：七言绝句

人间路狭田间阔，天上官多地上稀。难得玉峰徐吉士，簉朝廿日便思归。
寄徐观卿庶常四首·其三
作者：查慎行
朝代：清
体裁：七言绝句

跨凤骖鸾几队行，列仙名籍满瑶京。不须更说鸡栖树，阿阁巢多自见轻。
寄徐观卿庶常四首·其二
作者：查慎行
朝代：清
体裁：七言绝句

乞归初不为鲈莼，肯作江东第二人。雾豹一斑窥寸管，云龙半爪现全身。
寄徐观卿庶常四首·其四
作者：查慎行
朝代：清
体裁：七言绝句

石公山下约耕云，十亩桑麻许见分。我为退难归已老，可怜事事不如君。
寄祝刘蘧庵光禄七十寿
作者：查慎行
朝代：清
体裁：古风

我昔皖上游，过君之里第。南陵好山水，风俗古不替。君时已挂冠，郑重敦夙契。开园设几席，话旧接襟袂。次第见诸郎，森森尽兰桂。一别十八年，回头如隔世。闻君今七十，精采溢颜际。室有参语贤，齐眉正同岁。全家多道气，此福天所卑。养寿得奇方，烟霞阅清閟。假如在高位，已合悬车例。何似白乐天，林泉早为计。
寄祝文昌令沈麟洲六十生日
作者：查慎行
朝代：清
体裁：七言律诗

三千岁月从头数，六十才经第一回。野老今朝随客贺，释迦昨日抱孙来。火山荔子长先熟，琼海桃花或后开。传语鹤书徵不远，簿书宁复滞仙才。
寄祝梅定九徵君八十寿安溪相国属和
作者：查慎行
朝代：清
体裁：七言律诗

数参河洛在先天，绝学今犹见一贤。访道早承君相问，著书老望子孙传。管中窥豹知千古，杖顶安鸠又十年。翁本西京仙尉后，世家仍合号梅仙。
寄祝汪韦斋年伯七十寿时官巩昌郡丞
作者：查慎行
朝代：清
体裁：七言律诗

宦迹中经四郡移，姓名曾达九重知。神仙路指青牛道，风月吟宽皓首期。爱酒每倾鹦鹉盏，生儿多集凤皇池。头衔特为貤封换，历守还朝算未迟。
寄祝竹垞先生八十寿二首·其一
作者：查慎行
朝代：清
体裁：七言律诗

当代龙门望不轻，得官何必尽公卿。风清李泌神仙骨，帝锡张华博物名。茗碗登堂无俗客，篮舆扶路有门生。蟫鱼不蚀长生字，老阅巾箱眼倍明。
寄祝竹垞先生八十寿二首·其二
作者：查慎行
朝代：清
体裁：七言律诗

自返初衣不记春，十年鸠杖又随身。百分盏满休辞醉，万卷书多转益贫。荻火烹鲜鲈气味，松风吹长鹤精神。翛然出处行藏外，要是江东第一人。
寄祝竹垞先生八十寿二首紫沧同年出示百声诗凡天壤间有声之物无不入其牢笼和之不胜和也冬至日独直西苑心有所会偶拈四题兼寄灵隐谛辉高旻湘雨两禅师亦属并和·其一
作者：查慎行
朝代：清
体裁：七言律诗

梵天一晌泬寥开，谁激华鲸怒吼雷。日落空林无客到，烟藏远刹有风来。三生同听人何在，半夜孤眠梦忽回。一百八声敲不断，苦教积劫堕轮回。
寄祝老友翁萝轩八秩寿
作者：查慎行
朝代：清
体裁：七言律诗

杖朝一老重乡评，耳尚含聪目竟明。独乐湖山归地主，同时卿相是门生。烟霞爱赴神仙画，丝竹閒陶觞咏情。我欲寿翁何以祝，祝翁还请借翁名。
寄祝胡东樵八十寿清溪大司寇属赋二首·其一
作者：查慎行
朝代：清
体裁：七言律诗

吴羌山色郁然青，中有元家野史亭。人指所居为福地，天留此老应文星。河汾业盛传三世，夹漈功高在六经。千尺乔松多美荫，重看兰玉绕阶庭。
寄祝胡东樵八十寿清溪大司寇属赋二首·其二
作者：查慎行
朝代：清
体裁：七言律诗

尚书北面旧称师，硕果西吴更有谁。著述久归三馆贮，才名曾受九重知。烟波放艇怀清霅，风雨连床记莫釐。见说精神犹健在，杖朝不异杖乡时。
寄许纯也徐阶五两编修时奉旨估计畿辅城工兼司赈济
作者：查慎行
朝代：清
体裁：五言律诗

鸿飞方集泽，赈恤荷皇仁。岂乏循良吏，犹烦侍从臣。力难施版筑，才可试经纶。损上斯为益，端须惠及民。
寄题宋漫堂观察园亭六绝句 其一 绿波村
作者：查慎行
朝代：清
体裁：五言绝句

村烟雨外青，沙草岸头碧。欲知春浅深，风到鳞鳞活。
寄题宋漫堂观察园亭六绝句 其三 放鸭亭
作者：查慎行
朝代：清
体裁：五言绝句

春水绿于头，春花红似掌。渐次去人遥，凫鸥杂三两。
寄题宋漫堂观察园亭六绝句 其二 芰梁
作者：查慎行
朝代：清
体裁：五言绝句

菱角初翻刺，鸡头未剥圆。凉风吹酒醒，人上过溪船。
寄题宋漫堂观察园亭六绝句 其五 钓家
作者：查慎行
朝代：清
体裁：五言绝句

鱼篷阁浅滩，閒却丝纶手。长被酒家翁，红腮偷贯柳。
寄题宋漫堂观察园亭六绝句 其六 纬萧草堂
作者：查慎行
朝代：清
体裁：五言绝句

白鸟点苍葭，沿流略彴斜。爱他丞相第，帘箔似村家。
寄题宋漫堂观察园亭六绝句 其四 和松庵
作者：查慎行
朝代：清
体裁：五言绝句

团瓢不鬋茅，拥盖松阴下。茶熟正吟诗，风涛入怀泻。
寄题汪西京乘查图小照
作者：查慎行
朝代：清
体裁：古风

尝笑蒙庄生，好作自恣言。一篇秋水喻，特以大小论。岂知圣人门，观水必于澜。海为河所输，河乃海之源。祭海礼先河，古训垂简编。汪侯儒林彦，学务探本根。寓形宇宙内，肯受夔蚿怜。乘查绘作图，于义胡取焉。人谓汗漫游，庶几遇神仙。我云溯洄往，直可穷昆崙。命图或以此，试问然不然。
寄题简寂观十四松
作者：查慎行
朝代：清
体裁：七言绝句

梁时碑记晋时松，十四株如十四龙。约汝重来吾不负，好留鳞甲待吟筇。
富春舟中先寄桐庐学博吴鹿砦
作者：查慎行
朝代：清
体裁：古风

朝发定山村，暮投富春渚。清江带小郭，樯影稀可数。已饱挂帆风，犹闻滴篷雨。山环水疑尽，水转山复吐。本为寂寞游，未觉应接苦。桐溪喜渐近，中路有贤主。
富春道中
作者：查慎行
朝代：清
体裁：古风

乌桕林中霜撒华，千树万树围村家。门前红叶扫还落，白子著枝如白花。寒雅成群啄不尽，几处飞出声哑哑。荒湾败苇江忽转，雁阵欲落整复斜。青山正缺天一面，澹入无迹云拖沙。十年梦想富春渚，指点图画空嗟呀。岂知去家才百里，足所未到如天涯。人情贵远每忽近，往往耳目遗烟霞。他年卜居恐未稳，此际觅句差堪誇。江山秀绝客怀俗，母使扰扰同鱼虾。
寒中次前韵见寄再答二首·其一
作者：查慎行
朝代：清
体裁：七言律诗

烟火依依十里村，也如对宇望衡门。桑榆候暖差宜晚，鸡犬声凡亦觉喧。万事为农长没世，一经失计又传孙。空花眼界原无定，此境须从静者论。
寒中次前韵见寄再答二首·其二
作者：查慎行
朝代：清
体裁：七言律诗

门开甘露此峰头，夜半谁能负壑舟。忍铠力持俄破戒，箭锋机钝已难酬。鸿濛世界怜抟土，香象江湖要绝流。肯与维摩同丈室，本来无疾更何忧。
寒夜作
作者：查慎行
朝代：清
体裁：五言律诗

朔气袭凝寒，重衾一老单。效收绵力薄，量减酒升宽。不寐夜偏永，无端岁又残。奇方传数息，馀暖在还丹。
寒夜同王令诒魏水村顾书宣家可亭侄集杨晚研庶常斋分韵得写字
作者：查慎行
朝代：清
体裁：古风

官閒门径僻，岁晏人事寡。厌俗谢交游，往还惟旧雅。僦居适相近，踏冻免骑马。巷北召王猷，巷南邀魏野。顾生住西弄，寓舍喜新假。我至每剧欢，招呼臂同把。北风吹天晴，城上乌哑哑。寒光泼初月，残雪犹在瓦。此时不作达，可惜白玉斝。地菘翠成菹，水族鲜制鲊。盘餐媚乡味，口似蟆颐哆。邻沽虽稍甜，轰饮亦聊且。我生类知分，即事有取舍。疋如熊掌鱼，那得兼二者。十觞竟连釂，尘面为一赭。主人负诗才，劈纸给挥洒。敢辞押强韵，数子赖陶冶。吟从夜枕续，卧听街鼓打。所恨不善书，当令阿买写。
寒夜次潘岷原韵
作者：查慎行
朝代：清

一片西风作楚声，卧闻落叶打窗鸣。不知十月江寒上，陡觉三更布被轻。霜压啼鸟惊月上，夜骄饥鼠阚灯明。还家梦绕江湖阔，薄醉醒来句忽成。
寒夜次潘岷原韵
作者：查慎行
朝代：清

一片西风作楚声，卧闻落叶打窗鸣。不知十月江寒重，陡觉三更布被轻。霜压啼乌惊月上，夜骄饥鼠阚灯明。还家梦绕江湖阔，薄醉醒来句忽成。
寒夜次潘岷源韵
作者：查慎行
朝代：清
体裁：七言律诗

一片西风作楚声，卧闻落叶打窗鸣。不知十月江寒重，陟觉三更布被轻。霜压啼乌惊月上，夜骄饥鼠阚灯明。还家梦绕江湖阔，薄醉醒来句忽成。
寒露后六日偕东亭德尹曾三芝田诸弟集季方兄晓天书屋芝田以诗索和次原韵
作者：查慎行
朝代：清
体裁：七言律诗

不然巳过登高会，霜露中分闰月天。家有弟兄如老友，身除疾病即顽仙。夜凉庭桂残香候，秋澹篱花嫩蕊先。累尔辘轳频下汲，近来唫思似枯泉。
寒食湖上作二首·其一
作者：查慎行
朝代：清
体裁：七言绝句

红妆催上木兰舟，女伴家家爱出游。多事六桥新柳色，自含烟雨自遮楼。
寒食湖上作二首·其二
作者：查慎行
朝代：清
体裁：七言绝句

葑田青合去年沙，远岸残桃卖酒家。错怪东风欺老眼，我来原不为寻花。
寒食看海棠
作者：查慎行
朝代：清
体裁：五言律诗

不见鞦韆架，榆烟火又更。转防花笑客，真觉雨无情。绮句红纱护，微风翠幄迎。万山樵采尽，怜汝独倾城。
寒食行
作者：查慎行
朝代：清
体裁：古风

老鸦衔纸钱，飞上白杨树。破庐谁氏子，挈榼上冢去。新鬼土作堆，堆平鬼亦故。百年过鼎鼎，孰者非朝露。安知今楼台，不是昔墟墓。十年寒食节，九度他乡路。看到野棠梨，荒山春又暮。
寒食词
作者：查慎行
朝代：清
体裁：七言绝句

钿车隐隐走轻雷，儿女相将上冢回。不管小桃攀折苦，竞携春色入城来。
寒食过涿州和西�
作者：查慎行
朝代：清
体裁：七言绝句

柳色初浓凹字城，胡良河上偪清明。故园三百长亭外，贪得花时一月晴。
寒食钟复周秀才家看海棠和钟飞涛
作者：查慎行
朝代：清
体裁：五言律诗

一树万花稠，花光尽入楼。偶逢寒食赏，偏忆少年游。照座惊红艳，伤春到白头。苦怜风雨恶，烧烛为君留。
寓园紫藤花同紫沧赋
作者：查慎行
朝代：清
体裁：七言律诗

不计千枝与万枝，玲珑巧透竹笆篱。围屏倚翠成宫锦，步障留阴护紫丝。蔓引龙蛇皆上走，花披璎珞总交垂。家园手种应如臂，忍负东风烂熳吹。
寓居仙湖街庭桂盛放
作者：查慎行
朝代：清
体裁：五言律诗

客居澹无事，庭下独徘徊。忽有微风度，香从何处来。家童走相报，檐角桂花开。想到窳轩外，此时方试梅。
寓庭槐
作者：查慎行
朝代：清
体裁：古风

庭隅双槐树，手植知何人。自我来此居，婆娑忽经春。初看兔目绽，渐布绿叶匀。高处稍出墙，密将遮比邻。以兹寻丈地，无穷寓清新。千章岂不多，取荫及一身。阅人如传舍，脉脉还伤神。
寓楼晚坐
作者：查慎行
朝代：清
体裁：七言绝句

一声清磬出柴关，庵主军持乞米还。暝色群群栖树鸟，夕阳朵朵隔城山。
寓楼读陶诗毕敬题其后
作者：查慎行
朝代：清
体裁：五言律诗

颜谢非同调，千秋第一人。精深涵道味，烂熳发天真。有耻难谐俗，无官肯计贫。平生顽懦意，感动赖先民。
寓窗书所见
作者：查慎行
朝代：清
体裁：七言绝句

孤城低压青山麓，人在山楼正倚窗。忽有一帆移树杪，始知花外即长江。
对镜览发
作者：查慎行
朝代：清
体裁：古风

我发日夜短，馀存谅无多。既白会当秃，不烦行羯磨。人呼在家僧，自署老头陀。黄精无扫法，奈此秋蓬何。
对雨戏效白乐天体四首·其一
作者：查慎行
朝代：清
体裁：五言律诗

两岸沙沈树，千帆浪拍天。长风吹不断，独鸟去无边。白酒标旗湿，红鳞出网鲜。此时如对雨，最好是江船。
对雨戏效白乐天体四首·其三
作者：查慎行
朝代：清
体裁：五言律诗

一片秧针绿，村村罢踏车。黄梅多放鸭，翠剡尽鸣蛙。种水牵菱蔓，开门落楝花。此时如对雨，最好是农家。
对雨戏效白乐天体四首·其二
作者：查慎行
朝代：清
体裁：五言律诗

忽听笙歌起，烟波何处寻。四围山渐澹，一角日初沈。捲幔通荷气，停桡隔柳阴。此时如对雨，最好是湖心。
对雨戏效白乐天体四首·其四
作者：查慎行
朝代：清
体裁：五言律诗

竹色凉窗户，泉声落佩环。不知青嶂合，长在白云间。箬笼分茶早，棕衫挂壁閒。此时如对雨，最好是深山。
寻夜话亭一翁二季亭故阯皆不得戏示杲公
作者：查慎行
朝代：清
体裁：七言绝句

十里无端枉道来，欧苏陈迹委蒿莱。人间好事谁如我，博得圆通一宿回。
寻道山亭故址
作者：查慎行
朝代：清
体裁：七言律诗

芒鞋布袜记曾经，谁识蓬池旧谪星。双眼参差收七塔，百年兴废阅孤亭。云烟绕阁山形秀，浦溆通潮海气腥。好在南丰碑一统，苔纹因雨洗犹青。
寿大司马梁玉立先生四首·其一
作者：查慎行
朝代：清
体裁：七言律诗

两朝元老出名贤，身系安危四十年。同日苍生多属目，向来黄发少随肩。金瓯社稷销兵里，玉斧关河聚米前。如此皇图资坐镇，何烦书案更筹边。
寿大司马梁玉立先生四首·其三
作者：查慎行
朝代：清
体裁：七言律诗

盛事雕桥纪一时，寿槐千岁尚虬枝。赞皇世业平泉记，枢密新堂昼锦诗。无价鼎彝归赏识，有人书画乞题辞。官高依旧风流在，不愧人称海鹤姿。
寿大司马梁玉立先生四首·其二
作者：查慎行
朝代：清
体裁：七言律诗

万骑尘清万里风，殿廷次第与论功。儿童往往知司马，贡使年年问相公。排闼山光迎剑戟，傍帘烛�吐长虹。太平别有经纶业，无用阴符置箧中。
寿大司马梁玉立先生四首·其四
作者：查慎行
朝代：清
体裁：七言律诗

尺五天低韦杜城，文星长傍禁垣明。每因馀论谙前事，雅有虚怀接后生。阁上麒麟图早识，座中鹦鹉赋难成。从今一上生申颂，感激曾蒙记姓名。
寿山田石砚屏歌副相揆公属和
作者：查慎行
朝代：清
体裁：古风

吾闻阳精之纯韫为璞，白者曰璧黄者琮。兼斯二美乃在石，天遣瑰宝生闽中。寿山山前石户农，力田世世兼养蜂。采花酿蜜自何代，金浆玉髓相交融。深埋土肉久成骨，亦如虎魄结自千年松。想当欲出未出时，其气贯斗如烟虹。地示爱宝惜不得，飞上君家几砚为屏风。质良材富肌理丰，广袤径尺加磨砻。银河中倾滟潋水，灌顶倒擢崔嵬峰。寒光通透月两面，高势喷涌云千重。长檠夜烧烛焰红，表里映彻疑中空。风林片石非尔比，况许下岩劣品矜芙蓉。朝来得句传诗筒，语虽纪实工形容。平生嗜好一无癖，而此特为情爱钟。吁嗟乎，人间尤物盖不乏，目所未睹谁能穷。公今获石石遇公，无心之合欣遭逢。深山邃谷只作几砚视，要使天下称良工。
寿山石歌
作者：查慎行
朝代：清
体裁：古风

周礼重玺节，后来印章母乃同。自从秦人刻玉称国宝，此外杂用金银铜。铸成往往上戴纽，屃赑作力碑趺雄。橐驼羔鹿虎豹龙，细者龟兔巨者貔与熊。肖形寓像随所好，缪篆法与虫鱼通。汉时斗检封下沿，唐宋仍相蒙神龙。贞观宣和中，六印旁及金章宗。当时御府收藏及书画，首尾钤识丹砂红。民间私记不知几千万，扬王姜赵集古谁能穷。车磲玛瑙犀角及象齿，苟适于用俱牢笼。后来摹刻忽以石，其法创自王山农。自元历明三百载，巧匠到处搜䃔䃧。吾乡青田旧坑冻，价重苍璧兼黄琮。福州寿山晚始著，强藩力取如输攻。初闻城北门，日役万指佣千工。掘田田尽废，凿山山为空。昆冈火连三月�，玉石俱碎污其宫。况加官长日检括，土产率以包苴充。今之存者大洞盖巳少，别穿岩穴开芙容。居人业此成石户，斑白老叟携儿童。采来制纽尚仿古，一一彫琢加磨砻。我闻金石古称寿，兹山取义奚所从。如何出宝还自贼，地脉将断天无功。山灵有知便合变顽矿，庶与鸿濛混沌相始终。
寿陆菊隐前辈七十二首·其一
作者：查慎行
朝代：清
体裁：七言律诗

熙甫陶庵传述久，百年君又起疁城。学能忘世名偏重，老爱雠书眼倍明。在璞不妨留玉彩，出山依旧觉泉清。龙门子弟俱英绝，及见渊源有二生。
寿陆菊隐前辈七十二首·其二
作者：查慎行
朝代：清
体裁：七言律诗

采芝欲去每相羊，开阁犹留老仲翔。共许康成多著述，谁言安世有遗亡。老人祝杖鸠无恙，处士归田菊未荒。十丈风埃遮不得，少微争指客星芒。
封川
作者：查慎行
朝代：清
体裁：五言律诗

十咏传嘉祐，征途喜乍逢。时平山少盗，俗俭户勤农。趁雨收新麦，连村急暮舂。江船多贾客，一稔给邻封。
将之长沙留别沈将云
作者：查慎行
朝代：清
体裁：七言绝句

武陵溪口手重挥，独向长沙未得归。凭寄家书传客况，为言弱羽又分飞。
将出都前辈及同学多有赠行之句短章酬别
作者：查慎行
朝代：清
体裁：七言律诗

朝市山林迹总赊，又扶病叟出京华。一卮北酒春伤别，几度东风客负花。草色青回夹城路，冻痕白退隔年沙。多情通潞亭边水，稳送归航直到家。
将出都留别院长及同直诸公四首·其一
作者：查慎行
朝代：清
体裁：七言律诗

有生长恐负君亲，白首清班忝后尘。兰畹草生聊自托，凤池鸥入亦相驯。关门柳色三经夏，苑路花光四及春。总是恩波最宽处，就中容得滥竽人。
将出都留别院长及同直诸公四首·其三
作者：查慎行
朝代：清
体裁：七言律诗

勿论解组与弹冠，直为天高仰报难。情重绕朝新赠策，梦深星濑旧投竿。九重禁闼深严地，七品年劳本分官。倘许衡茅专一壑，犹能曝背话金銮。
将出都留别院长及同直诸公四首·其二
作者：查慎行
朝代：清
体裁：七言律诗

窀穸先人久未营，随身挈涕每纵横。微官敢作归田计，圣主能怜负土情。箧有赐书装不薄，囊惟襆被累差轻。只惭驽钝宜长放，尚与骅骝逐队行。
将出都留别院长及同直诸公四首·其四
作者：查慎行
朝代：清
体裁：七言律诗

得归未扫旧巢痕，去住心孤但自扪。列宿回瞻天北极，单车独赴国西门。檀溪屋老将谁主，栗里田芜尚有村。长羡冥鸿在寥廓，不曾轻受稻梁恩。
将出都门感怀述事上泽州冢宰陈公一百韵
作者：查慎行
朝代：清
体裁：五言排律

当代中天治，千秋一德期。大贤多间出，鸿业并昭垂。夫子金闺彦，名家玉树枝。傅天飞鸑鷟，拔水出蛟螭。理学源流溯，文章谈笑麾。巍科仍早掇，雅望迥标持。馆阁回翔地，风云献纳资。居高悬藻鉴，集益藉论思。博物时无亚，多闻议必咨。六曹兼掌故，九列让委蛇。共指文星焕，宁关好爵縻。纲维张有自，津涘挹无涯。溯厥流风远，恭惟树德滋。晋阳丁末季，濩泽遍疮痍。团结因乡社，招摇视义旗。千村同保障，一姓独登陴。布置随方略，分明受抚绥。险凭双堠设，烟合万家炊。寇至呼咸集，归穷戒勿追。宗人全铁轴，邻叟稳耕犁。岁事重忧旱，并民又阻饥。九重加轸念，百族尚尪羸。焚券情相恤，嗟来事可嗤。甫田怜士女，世禄散京坻。积贮崇朝尽，阴功里老知。当官嗟覆餗，扣户仰由颐。及见家馀庆，方知善可为。润沾千里远，力赈一方疲。地近瞻恒岳，川长入晋祠。午园留独乐，甲第拓前规。好古兼金石，搜奇及鼎彝。异香黎峒结，秘色汝州磁。画㡧多装轴，书囊或借瓻。笔驰中垒阵，墨洗右军池。弟子河汾盛，宫墙鲁国推。名争归夹袋，坐爱傍纱帷。手引烟霞上，情均雨露施。贤良承汉策，雅颂叶周诗。至化行如此，斯文俨在兹。升庸朝有道，罗致野靡遗。窃喜逢时泰，翻成叹数奇。异材胥奋发，蹇足独颠危。讵敢誇华胄，聊因述鄙私。婺源分末派，海表发南支。大理貤封启，中丞画戟移。泽流京兆厚，祸发党人奇。世庙当中叶，分宜位鼎司。弹章辞激烈，伏阙涕涟洏。严谴孤踪逮，流官绝域羁。左垣言幸中，东市魄终禠。门子承堂构，文孙接履綦。谢宗经鼎盛，裴眷有中衰。五叶传清白，全家际乱离。兵戈屯井闬，榛棘变堂基。春误寻巢燕，秋荒插菊篱。先人旋遁迹，壮志局茅茨。比杜经天宝，如陶阅义熙。流光伤易迈，风木感先萎。小子真无似，孤怀忝自惟。埙篪偕伯仲，弓冶学裘箕。蚤被儒冠误，长遭俗目欺。升沈浑莫定，矩矱恐长隳。萧瑟囚山计，荒唐揵户赀。不成终泯没，那得避嵚崎。会有从军役，宁甘伏枥悲。黔山峰矗矗，楚水浪差差。钲鼓渊阗发，箫笳断续吹。征夫攀塞柳，野客咏江蓠。戎事从人问，行间借马骑。瘴林栖狒�，箐谷窜狐狸。耳听鹃啼血，心惊观筑尸。昼红烽乍举，月黑路偏欹。短褐星埃入，遐陬露布驰。图披新聚米，局按着残棋。横草名空挂，封侯望本痴。飘然辞幕府，逖矣走京师。古有矜怀刺，时方薄处锥。姓名埋失路，出处谢端蓍。徒步亲顽仆，低颜向细儿。几逢收骏骨，深畏妒蛾眉。久抱违时性，兼无媚俗姿。泥深蹄躄躠，风逆羽䙰褷。逐伴听歌曲，无聊托酒卮。波澜人海阔，竿木戏场随。照壁宁防蠍，吹毛竟得疵。任安书未荅，朱穆论何疑。梦或惊沙蜮，归将友泽麋。弃繻知昨失，铸铁悔今迟。不谓逢韩愈，犹烦说项斯。感公宽礼数，容我揖阶墀。未有阿房赋，徒怀北郭丝。迂疏疑寸管，许与到单词。峭置千寻壁，弘开八达逵。春阳蒙煦喔，霁月睹光仪。款款怜才意，依依恋别时。爨薪馀朴樕，锻灶仗炉锤。叆叇云敷土，微茫海测蠡。义高攀莫及，身贱语终卑。此去鞭重把，何年阁再窥。鸥波殊浩荡，泛泛问何之。
将发珠江遇李约山观察自粤西来订同归之约
作者：查慎行
朝代：清
体裁：五言律诗

世途歧出处，长恐见无从。只隔东西粤，相望千万峰。君其李元礼，我岂郭林宗。江上同舟约，何期邂逅逢。
将归故里留别霜岩三首·其一
作者：查慎行
朝代：清
体裁：五言律诗

百里冲烦邑，河流接小黄。乡程贪渐近，官味看初尝。家本传儒术，名犹在举场。此情吾谅汝，捧檄为高堂。
将归故里留别霜岩三首·其三
作者：查慎行
朝代：清
体裁：五言律诗

四海皆兄弟，相关得几人。不愁官俸薄，翻计客囊贫。却馈非吾矫，论交到尔真。平生知己意，感动岂无神。
将归故里留别霜岩三首·其二
作者：查慎行
朝代：清
体裁：五言律诗

别后宽相忆，君才百事能。神明真不忝，蕴藉若无凭。世苦需经济，官廉慎爱憎。似闻田父语，蓄眼见何曾。
将有中州之行七月七日姜西溟唐实君赵文饶惠研溪杨耑木宫友鹿项霜田钱亮功汤西厓冯文子杨次也陈元之家声山饯饮于陈六谦邸舍席间酬别
作者：查慎行
朝代：清
体裁：七言律诗

屋檐秋网拂蟏蛸，弦月如弓挂一弰。剪烛谈深宜夕馆，看花人散忆春郊。穷无好句供传写，老不中书代解嘲。来本无名归亦得，只愁饮饯累贫交。
将有南昌之行示儿建
作者：查慎行
朝代：清
体裁：古风

我年二十九，足不出乡闾。南舟阻钱塘，北辕限姑胥。循循守矩矱，尺寸敢少渝。汝祖见背日，戊午暮春初。衔恤在终天，有生不如无。实拟奉成训，终身依墓庐。黾勉同汝叔，食蒿甘荠如。此意难自保，饥寒旋相驱。初心忽中变，末俗谁谅余。麻鞋走从军，凶服尚未除。自伤越礼教，临去还踌躇。汝时年十二，恋恋来牵袪。汝母病在床，强起缝衣襦。为我择吉日，劝我姑徐徐。山林忍穷饿，此事古有诸。奈何逐浪游，浪游计终迂。我虽口不答，含意郁未摅。恐丧丈夫勇，一笑起跨驴。寇盗满西南，杀人弃土苴。书生尔何恃，急往不暂须。轻命踏危疆，卤莽拚羁孤。虽无司马才，肯恋终军繻。逅邂关西公，怜才等璠玙。留我置幕府，开诚使怀抒。初来荆州城，渐入西南隅。蹉跎战争地，四载过隙驹。忆自前年冬，洞庭上双鱼。吾叔又捐馆，讣音传岂虚。蛮灯黯淡花，相对惨不舒。天低啸哀猿，月黑号训狐。开书忍再读，百感并集枯。上念两先灵，窀穸未归居。下念汝曹长，失学犹从渠。告归策始决，宁独怀樵渔。中丞知我真，赠言借吹嘘。坐觉瘴疠扫，清风拂长途。检点箧中装，百金颇有馀。束书戒行李，触热我仆痡。故人潕阳守，开馆留篮舆。不惜分俸钱，寄归慰妻孥。命穷气方傲，却去同挥锄。行行百馀日，始得还菰芦。夜半叩柴扉，犬吠鸡群呼。门前五株树，绿槐间黄榆。乱叶落我前，忽惊秋又徂。入门拜灵几，血泪交模糊。举头汝在旁，依稀记形模。汝弟急欲见，唤起发未梳。见爷不识面，反走牵娘裾。对之重泗涕，存没伤心俱。别离经丧乱，泛若浮海凫。得归特天怜，未归敢自图。稍欣世业在，断蓬复依株。绕屋十亩园，桑下可种蔬。即此勤学圃，贫士有故吾。都缘懒惰久，力不任菑畬。室人免交适，官税多积逋。倦羽又辞巢，飘飘傃洪都。仲氏久去家，南北音尘疏。季子资性矫，青毡误为儒。龌龊小儿曹，款段下泽车。虫虾恣跳跃，蜗涎活停潴。翻笑尺水艰，蛟龙困泥涂。男儿誇富有，岂在堆仓庾。愿汝勤孝弟，馀事到读书。孝弟乃本根，根完花叶敷。章句粗能通，巳胜耕田夫。煌煌京兆后，子孙杂贤愚。五世泽未斩，有生夫岂徒。不闻王僧虔，凤凰缀蜡珠。峥嵘觇头角，少小志本殊。十五号成童，何况十六与。当时同队者，转眼分龙猪。慎母学汝父，风尘厌微躯。厉人恐似巳，取火夜看雏。悔心用自警，作诗焉敢诬。
将有岭南之行雨中过龚蘅圃侍御田居话别
作者：查慎行
朝代：清
体裁：古风

小别倏三载，相望渺参辰。旧交半在亡，邂逅得两人。喜汝罢官后，田居傍城闉。我来叩门入，迨此风雨晨。问我将奚之，有怀难具陈。白头万里役，正坐不耐贫。颓年知几何，复尔聚散频。箧中有佳句，在远情弥亲。
将有西山之游次谢方山员外见贻原韵
作者：查慎行
朝代：清
体裁：七言律诗

劳生莽莽笑尘机，又向燕台换裌衣。出郭人如秋澹荡，入山天爱雨霏微。閒拖竹杖寻诗瘦，贱买村醪觅伴稀。嬴得谢家新句好，澹忘随处领清晖。
将至临清州
作者：查慎行
朝代：清
体裁：古风

小雨吹午晴，菜花黄被阪。方愁白日暮，又惜芳春晚。河流合汶卫，客路投东兖。树杪见浮图，去城应不远。
将至清平县马上作
作者：查慎行
朝代：清
体裁：五言绝句

石秀山渐佳，城荒日将暮。遥见孤烟生，犹知有人住。
将至玉沙舟中述怀呈家季叔二首·其一
作者：查慎行
朝代：清
体裁：七言律诗

村荒人少但寒雅，夹岸蒹葭一道斜。偶到不妨频问俗，既来何苦又思家。愁经零露秋前草，梦吐疏灯夜半花。抛却田园荒旧业，并携僮仆走天涯。
将至玉沙舟中述怀呈家季叔二首·其二
作者：查慎行
朝代：清
体裁：七言律诗

劳苦官居巳六年，人传绿鬓改华颠。眼明稍喜流亡复，城小曾蒙盗贼怜。五斗粟容彭泽傲，一厨酒爱步兵贤。定知情话无穷在，几夜篝灯记不全。
将赴洞庭书局雨中与徐淮江别二首·其一
作者：查慎行
朝代：清
体裁：七言绝句

一领西风季子裘，乱砧声里又残秋。人间尚有君怜我，每过南湖作少留。
将赴洞庭书局雨中与徐淮江别二首·其二
作者：查慎行
朝代：清
体裁：七言绝句

小港平桥宛转通，船头一片采菱风。孤灯十载江湖雨，肠断潇潇此夜中。
将随驾往口外避暑蒙恩赐纱葛衣二袭恭纪
作者：查慎行
朝代：清
体裁：七言律诗

垂柳阴中昼卷帏，微躯宜称袭恩辉。行穿碧水丹山路，先赐含风叠雪衣。凉逐冰丝分茧馆，香随葛越出星机。序更不用愁刀尺，预算秋深扈跸归。
小孤山
作者：查慎行
朝代：清
体裁：古风

峨峨百里外，烟鬟望歘矐。峭帆两日程，始及抵山脚。连山亘两岸，千仞排垠堮。不知浑沌来，孤屿孰开凿。初从山背望，上下势相若。两崖忽中分，老牛角紾昔。向阴栖鸬鹚，石齿白磊硌。其阳峰面锐，鹏噣高卓卓。青葱起美荫，远景翳林薄。脊骨不贮土，长根自蟠错。旁观倚崔嵬，遥势借恢扩。大哉造物奇，咫尺形体各。中腰神女祠，绀碧架飞阁。藐焉冰雪姿，玉貌坐端悫。小雨夜归梁，晴云晓褰幕。神威不在猛，水怪自惊遌。帖然率群丑，俛首受条约。移舟试欲登，夷险费斟酌。耸肩却步立，窘若被束缚。攀跻虽未成，夜枕梦已噩。起来揽带坐，波软风力弱。圆月光吐吞，蛟龙恐惊攫。
小憩一茎庵与静章上人
作者：查慎行
朝代：清
体裁：古风

槐影落空庭，昼长鸟声乐。我来叩门入，浓绿净如濯。禅床聊闭目，非梦亦非觉。微凉何处生，风动袈裟角。
小斋前移植梅树
作者：查慎行
朝代：清
体裁：五言律诗

拟徙池东树，规除砌下苔。最先论位置，次第及栽培。疏影移灯就，生机战雪回。岁寒吾与汝，满眼盻花开。
小暑劝农辞
作者：查慎行
朝代：清
体裁：古风

两旬赤日过黄梅，稻针渴水田生埃。人情方忧去年魃，天意突回小暑雷。披蓑走劝耕䎫侣，斗柄指丁宜艺黍。四方水旱吾不知，近与村邻纪晴雨。
小箬驿榕树
作者：查慎行
朝代：清
体裁：五言律诗

古驿千年树，蟠根积水涯。细筋坚作骨，新叶嫩如花。绿处阴三亩，枯边画一桠。散材真自幸，剪伐几曾加。
小除夜椒嵓招同沈韩锡陈叔毅谈未庵家声山集王岩士枢部斋限韵
作者：查慎行
朝代：清
体裁：七言律诗

蜡灯垂烬夜厌厌，寒薄重裘雪满帘。得路才华同辈少，畏人心迹择交严。座中放论归长悔，醉里题诗醒自嫌。等是关山牢落意，年年马齿路傍添。
小除日翁萝轩见饷橙橘
作者：查慎行
朝代：清
体裁：五言律诗

乡风稀馈岁，远信自当湖。磊落承筐实，红黄照座隅。偷尝无婢妾，绕膝有孙雏。计口分甘遍，馀存逮老夫。
小饮曾三斋再叠前韵
作者：查慎行
朝代：清
体裁：七言律诗

此生此集凡几回，春事向晚花信催。可无诗与萧洒送，况有酒浇垒块开。骰盘肯博破颜笑，字谜或比藏阄猜。天于我辈分不薄，莫遣后期疏往来。
少司马杨公潞河寓斋夜话得村字
作者：查慎行
朝代：清
体裁：五言律诗

去京三十里，城郭只如村。老树排沙碛，春帆次水门。谈深孤馆静，酒罢一炉温。巳觉连宵梦，依依近故园。
少司马杨公见和前诗有登台把酒之句追忆落帽台旧游巳入年矣再次前韵奉詶二首·其一
作者：查慎行
朝代：清
体裁：七言律诗

迢递关山隔楚城，乱猿啼处记分明。瘴花瘴草重阳候，秋雨秋风绝徼行。匹马几回经战垒，荒台三面走江声。再来京洛追陪地，望远犹含万里情。
少司马杨公见和前诗有登台把酒之句追忆落帽台旧游巳入年矣再次前韵奉詶二首·其二
作者：查慎行
朝代：清
体裁：七言律诗

青枫白菊梦渔庄，惊起窗�正夕阳。赖有新诗酬好节，敢云游子恋他乡。风声捲地回辽海，山色迎寒入太行。一片清砧听不得，敝裘容易改星霜。
少宗伯王瑁湖先生别墅名甲秀园皇上南巡云间凡两幸焉先生作诗纪恩复属余继和次韵六章·其一
作者：查慎行
朝代：清
体裁：七言律诗

甲秀园开碧泖浔，每从廊庙忆山林。花如韦曲传佳句，风自卷阿继雅音。兼托丹青摹盛事，独将清旷契宸襟。九峰高倚层霄上，俯入轩窗是寸岑。
少宗伯王瑁湖先生别墅名甲秀园皇上南巡云间凡两幸焉先生作诗纪恩复属余继和次韵六章·其三
作者：查慎行
朝代：清
体裁：七言律诗

列仙图籍本云霄，物外心期故自超。雅有新裁矜异数，喜闻属和遍同朝。两回步辇花间入，一色春旗柳外飘。透出斗中光万丈，御书楼阁冠岩椒。
少宗伯王瑁湖先生别墅名甲秀园皇上南巡云间凡两幸焉先生作诗纪恩复属余继和次韵六章·其二
作者：查慎行
朝代：清
体裁：七言律诗

乔木千章竹万根，翠华临处彩支繁。帆樯隐隐频移岸，桑柘依依别有村。绿野天开裴令墅，冶城人识谢公墩。陪游何必身亲到，鱼鸟能邀再顾恩。
少宗伯王瑁湖先生别墅名甲秀园皇上南巡云间凡两幸焉先生作诗纪恩复属余继和次韵六章·其五
作者：查慎行
朝代：清
体裁：七言律诗

一花一木记平泉，手植何人不解怜。此日韶华娱舜目，几家雨露长尧年。波摇曲沼黄金缕，栏亚新丛碧玉椽。总在云蒸霞蔚里，画图欲绘恐难全。
少宗伯王瑁湖先生别墅名甲秀园皇上南巡云间凡两幸焉先生作诗纪恩复属余继和次韵六章·其六
作者：查慎行
朝代：清
体裁：七言律诗

陆机茸外野人家，万顷畦风养麦花。晓径烟峦成掩冉，晚春云物贮清嘉。山庄细雨初回辇，官焙头纲正试茶。扈从班中曾眊笔，为公濡翰语非誇。
少宗伯王瑁湖先生别墅名甲秀园皇上南巡云间凡两幸焉先生作诗纪恩复属余继和次韵六章·其四
作者：查慎行
朝代：清
体裁：七言律诗

灵寿无烦借孔光，朝回展卷好相徉。书临敕赐松花砚，笏聚家传鍮石床。兰畹芝庭方竞秀，石田茆屋岂全荒。承明又召枚皋入，始信乌衣世泽长。
少睡
作者：查慎行
朝代：清
体裁：五言律诗

秋去寒犹薄，冬来夜总长。阶前黄叶满，门外朔风狂。旧得休心法，新传养目方。痴儿怜少睡，捡历劝移床。
尧母泉在庆都城南源发于平地四时不涸环城数十里间居民颇获其利
作者：查慎行
朝代：清
体裁：七言绝句

禹贡遗风冀壤先，帝乡耕凿故依然。绕城半食蒲荷利，源在南乡一眼泉。
屋漏诗戏次陈摇上杨东崖唱酬韵
作者：查慎行
朝代：清
体裁：古风

昔漏恒在雨，今漏乃在雪。雪来絮飘摇，雪止汁淋沥。居停同露宿，梦作载胥溺。宁烦中流壶，赖有中唐甓。家僮习承霤，仰面工伺敌。一泻如悬河，馀声犹点滴。
展假戏简吴山抡薄聿修陈世南三同年
作者：查慎行
朝代：清
体裁：五言律诗

俸满开坊及，慵多请假频。雨中三月暮，花外五湖春。已远鹓鸾队，犹羁麋鹿身。好官如岁酒，推让少年人。
山塘与德尹别
作者：查慎行
朝代：清
体裁：七言律诗

归何草草出匆匆，聚散全非意料中。长路一痕添日线，征衣几缝裂霜风。未论去国经年别，且喜停舟五夜同。记取欲眠频坐起，半塘桥北虎丘东。
山塘晚霁
作者：查慎行
朝代：清
体裁：七言绝句

最好停桡近酒家，放晴天气日初斜。盆梅谢后兰芽茁，正月蜂声未闹花。
山家柴栅编竹而不筑墙云以拒虎虎能喻墙而不敢窥篱盖疑其为陷阱也作虎落歌
作者：查慎行
朝代：清
体裁：古风

危岩下瞰千仞壑，猛虎腾身只一跃。东村黄犊西村羊，入室踰垣恣饕虐。山人不以墙禦虎，插竹成篱用藤缚。目睛如炬不敢窥，疑是中间伏机护。天生人智尔则愚，咆哮作力胡为乎。不知此法自谁创，阴绝觊觎真良图。周防莫遣樊篱破，与虎为邻可高卧。
山居诗次大司寇徐公原韵三首·其一
作者：查慎行
朝代：清
体裁：七言律诗

得从林屋赋閒居，胜驾还朝四望车。万顷波涛凭槛外，一天风雨落帆初。龙威寂莫重搜字，笠泽丛残旧著书。便与伊川同击壤，何妨问答到樵渔。
山居诗次大司寇徐公原韵三首·其三
作者：查慎行
朝代：清
体裁：七言律诗

落托生涯最善愁，暂来我亦欲忘忧。淋漓命酒长连夕，次第看花已过秋。四壁书多仍万卷，五湖人少但扁舟。西山胜概差能说，兴到还期烂熳游。
山居诗次大司寇徐公原韵三首·其二
作者：查慎行
朝代：清
体裁：七言律诗

公归海内重儒宗，不数琅琊邴曼容。霜晚黄分湖岸稻，烟朝翠扫寺门松。晴来片片云盘鹤，雨过条条涧饮龙。见说莫釐峰绝顶，时陪五老握青筇。
山庄杂咏·其一
作者：查慎行
朝代：清
体裁：七言绝句

朝凉夕爽绝氛霾，画里山庄处处佳。圣德如尧惟尚俭，采椽不斲土为阶。
山庄杂咏·其七
作者：查慎行
朝代：清
体裁：七言绝句

画鹿宫门树射棚，冬胶秋干试初呈。静中人籁皆天籁，朱鹭单传中的声。
山庄杂咏·其三
作者：查慎行
朝代：清
体裁：七言绝句

溪蔌山殽味有馀，慈帏时达问安书。往来中使频相望，何异宫庭侍起居。
山庄杂咏·其三十
作者：查慎行
朝代：清
体裁：七言绝句

溪流经雨杂清浑，茗碗频沾雨露恩。日给大官泉一斛，秪应饮水亦思源。
山庄杂咏·其九
作者：查慎行
朝代：清
体裁：七言绝句

小雨初过月未升，浮浮空翠暖如蒸。不知湿气消何处，万灶炊烟万帐灯。
山庄杂咏·其二
作者：查慎行
朝代：清
体裁：七言绝句

章奏多从驿骑驰，行宫勤政日孜孜。三更桦烛明如昼，又是宵衣乙览时。
山庄杂咏·其二十
作者：查慎行
朝代：清
体裁：七言绝句

山梨微涩�浆酸，崖蜜煎从翠釜颁。珍重蓬莱金醴味，不传方法向人间。
山庄杂咏·其二十一
作者：查慎行
朝代：清
体裁：七言绝句

榛实初生如栗蓬，秋来采掇出低丛。鸡头剥玉差相并，饾饤曾无一颗空。
山庄杂咏·其二十七
作者：查慎行
朝代：清
体裁：七言绝句

晨随羽卫爱山行，夜宿周庐傍幔城。自入秋来常起早，挈壶攒点最分明。
山庄杂咏·其二十三
作者：查慎行
朝代：清
体裁：七言绝句

官马如云尽上膘，便经霜雪也肥饶。地黄牧宿人人识，何似连山尽药苗。
山庄杂咏·其二十九
作者：查慎行
朝代：清
体裁：七言绝句

蝗不成灾岁有秋，直从畿甸到边头。更教州县除蝻子，预计来年睿虑周。
山庄杂咏·其二十二
作者：查慎行
朝代：清
体裁：七言绝句

难凭本草考豨苓，异卉奇葩眼未经。满地根株移不得，金莲垂实菌收钉。
山庄杂咏·其二十五
作者：查慎行
朝代：清
体裁：七言绝句

道是山乡又水乡，四时多半领秋光。西风欲起驼争�，早雪将飞麝退香。
山庄杂咏·其二十八
作者：查慎行
朝代：清
体裁：七言绝句

画屏环绕直庐傍，草色常先柳色黄。八月初头风力紧，夜来传旨禁烧荒。
山庄杂咏·其二十六
作者：查慎行
朝代：清
体裁：七言绝句

云端千仞跨晴空，真有飞梁亘彩虹。番语漫传生吉兔，佳名新赐玉玲珑。
山庄杂咏·其二十四
作者：查慎行
朝代：清
体裁：七言绝句

千盘百折上兴安，寒燠平分咫尺间。忽见万松齐落叶，人言山后是阴山。
山庄杂咏·其五
作者：查慎行
朝代：清
体裁：七言绝句

烟光浓澹写晴空，多少旌旗掩映中。大抵无峰无好树，一峰不与一峰同。
山庄杂咏·其八
作者：查慎行
朝代：清
体裁：七言绝句

岭复冈重不记名，石矼随处泻琮琤。濛濛薄雾沾衣润，云缕多从水面生。
山庄杂咏·其六
作者：查慎行
朝代：清
体裁：七言绝句

几暇濡毫有万行，临池无体不飞翔。蛟龙喷作岩头雨，千涧流来墨沈香。
山庄杂咏·其十
作者：查慎行
朝代：清
体裁：七言绝句

林幽谷邃暗霏微，过午人人换裌衣。预卜明朝天色好，相风微动柘黄旗。
山庄杂咏·其十一
作者：查慎行
朝代：清
体裁：七言绝句

松盖年深雨露滋，茯苓琥珀化应迟。太平是物争呈瑞，枯蘖先看出紫芝。
山庄杂咏·其十七
作者：查慎行
朝代：清
体裁：七言绝句

锐头长尾口如䨲，肉翅旁连四足俱。猜是千年老蝙蝠，问名方始识飞狐。
山庄杂咏·其十三
作者：查慎行
朝代：清
体裁：七言绝句

泡子河淤舄卤开，霜华弥望白皠皠。边民听食天然利，只禁盐车入口来。
山庄杂咏·其十九
作者：查慎行
朝代：清
体裁：七言绝句

青枫乌桕自乔柯，映日多成锦绣窝。片片丹砂开障扇，就中椵叶得霜多。
山庄杂咏·其十二
作者：查慎行
朝代：清
体裁：七言绝句

滦水清流比漆沮，霁潭泼泼漾菰蒲。细鳞柘绿皆堪鲙，不数红鳃巨口鲈。
山庄杂咏·其十五
作者：查慎行
朝代：清
体裁：七言绝句

泥金细缕簇龙鳞，首尾中分翡翠纹。颇讶赋形同蠍虎，试看嘘气却成云。
山庄杂咏·其十八
作者：查慎行
朝代：清
体裁：七言绝句

丛间朴樕叶先枯，欧李骈睛似火珠。长路微甘供解渴，马鞭争挂紫珊瑚。
山庄杂咏·其十六
作者：查慎行
朝代：清
体裁：七言绝句

多年沙土养奇材，照夜浑疑吐蚌胎。可是水中真蕴火，但生凉燄不然灰。
山庄杂咏·其十四
作者：查慎行
朝代：清
体裁：七言绝句

煜煜苍龙尾角蟠，小星如沸闹林端。乍惊三尺飞光度，萤火大于金弹丸。
山庄杂咏·其四
作者：查慎行
朝代：清
体裁：七言绝句

阡陌横从莳艺区，豳风七月绘成图。瓜瓤豆荚田家味，带露朝朝进御厨。
山店阻雨次徐任可韵
作者：查慎行
朝代：清
体裁：五言律诗

长程愁冒雨，小市喜临桥。旅饭留人住，征衣借火燎。溪喧窗逾静，吟苦膝频摇。莫作冲泥去，寻山不在遥。
山楼晓起
作者：查慎行
朝代：清
体裁：七言绝句

枕上秋风疑有雨，觉来已是日高时。拓窗��堕黄叶，苍鼠惊人窜别枝。
山野老人远来祝万寿者以千计目睹盛事纪之以诗
作者：查慎行
朝代：清
体裁：五言律诗

长世人多寿，亲承异数加。使年踰甲子，问俗及桑麻。跪进觞停辇，归簪帽有花。赐酺还赐杖，好向后生誇。
山阴道上
作者：查慎行
朝代：清
体裁：七言绝句

道德经翻晋永和，书家好事例传讹。至今似带羲之癖，风俗村村爱养鹅。
山阴道中喜雨
作者：查慎行
朝代：清
体裁：七言律诗

谢家双屐旧曾携，转觉清游爱会稽。白塔红亭山向背，赤栏乌榜岸东西。波光拂镜群鹅浴，竹气通烟一鸟啼。野老岂知身入画，满田春雨自扶犁。
岁云莫矣一室萧然残书十架外几案间惟小物八种意有所触随笔赋之或庄或谑非赞非铭自遣一时之兴尔 其一 竹镇纸
作者：查慎行
朝代：清
体裁：古风

厚能镇薄，尺寸青肤重山岳。
岁云莫矣一室萧然残书十架外几案间惟小物八种意有所触随笔赋之或庄或谑非赞非铭自遣一时之兴尔 其七 白玉墨床
作者：查慎行
朝代：清
体裁：古风

贪为墨近之者黑。剥床以辨，母缁我白。
岁云莫矣一室萧然残书十架外几案间惟小物八种意有所触随笔赋之或庄或谑非赞非铭自遣一时之兴尔 其三 均窑砚滴
作者：查慎行
朝代：清
体裁：古风

挹彼注兹以言乎入也，前涓后滴以言乎出也。如井收之勿幕，庶取用而恒给也。
岁云莫矣一室萧然残书十架外几案间惟小物八种意有所触随笔赋之或庄或谑非赞非铭自遣一时之兴尔 其二 英石研山
作者：查慎行
朝代：清
体裁：古风

一拳石从研得名，天与窾窍匪凿成，草堂之灵英山英。
岁云莫矣一室萧然残书十架外几案间惟小物八种意有所触随笔赋之或庄或谑非赞非铭自遣一时之兴尔 其五 哥窑唾盂
作者：查慎行
朝代：清
体裁：古风

唾可加，出可哇。语其量有茹有吐耶，充其义不屑不洁耶。
岁云莫矣一室萧然残书十架外几案间惟小物八种意有所触随笔赋之或庄或谑非赞非铭自遣一时之兴尔 其八 古镜
作者：查慎行
朝代：清
体裁：古风

鉴之昏矣，尘则集矣。心之蔽矣，垢斯积矣。恶乎除尘视拂拭，恶乎去垢在洗涤。
岁云莫矣一室萧然残书十架外几案间惟小物八种意有所触随笔赋之或庄或谑非赞非铭自遣一时之兴尔 其六 花瓶
作者：查慎行
朝代：清
体裁：古风

孰使一瓶之中而备四季之气。尔滋尔长兮于焉代匮。吾阅吾衰兮以为臭味。
岁云莫矣一室萧然残书十架外几案间惟小物八种意有所触随笔赋之或庄或谑非赞非铭自遣一时之兴尔 其四 水精眼镜
作者：查慎行
朝代：清
体裁：古风

有生缺陷造化补，天一凝冰相予瞽。
岁寒杂感十首·其一
作者：查慎行
朝代：清
体裁：七言律诗

斗室宽然著老夫，欠伸才罢又跏趺。书能引睡聊遮眼，吟不求工似惜须。古佛可烧同榾柮，浊醪得煖胜醍醐。自从悟彻安心法，儒墨同归识一涂。
岁寒杂感十首·其七
作者：查慎行
朝代：清
体裁：七言律诗

偷存子敬旧寒毡，与汝相依已有年。向老情怀偏恋旧，过时颜色敢争妍。懒鱼冰底头头㐲，冻雀枝间个个拳。便学蛰虫吾亦得，屈伸何事乃关天。
岁寒杂感十首·其三
作者：查慎行
朝代：清
体裁：七言律诗

文章钟鼓付盲聋，都入閒吟静啸中。败竹行疏犹响雪，枯桑叶尽自鸣风。物情豹隐龙蛇蛰，岁事星回日月穷。不信邹生居黍谷，能吹煖律挽天工。
岁寒杂感十首·其九
作者：查慎行
朝代：清
体裁：七言律诗

谁将正变溯源流，今古何殊貉一丘。稊米太仓虽见录，遗珠沧海讵胜收。斑窥半豹难为管，腋萃千狐始是裘。好与风骚搜累代，他时文选续名楼。
岁寒杂感十首·其二
作者：查慎行
朝代：清
体裁：七言律诗

万里从戎记黑头，不成一事老林丘。稍收芋栗宜充腹，不犯冰霜可废裘。橘柚洲前非楚泽，鹡鸰沙外是凉州。最怜跋扈飞扬气，岁晚因人尚远游。
岁寒杂感十首·其五
作者：查慎行
朝代：清
体裁：七言律诗

力田制策巳殊科，忽枉瑶笺到薜萝。得路君言犹若此，穷愁我况更如何。行藏委运谈何易，人鬼论交意太苛。传语两家多愤激，向来结习费消磨。
岁寒杂感十首·其八
作者：查慎行
朝代：清
体裁：七言律诗

无聊且作杜门人，肯逐乡风斗比邻。俗俭称家删馈岁，年衰无伴看迎春。生涯岂可谋妻子，鄙事何烦渎鬼神。但使黄金同土价，齐奴巴妇一时贫。
岁寒杂感十首·其六
作者：查慎行
朝代：清
体裁：七言律诗

凿开浑沌本无情，万窍从教怒不平。巧笇谁能推雪片，顽空何自起风声。阴阳橐籥机相引，水火丹炉势必争。真宰茫茫竟谁是，难凭齐物诘庄生。
岁寒杂感十首·其十
作者：查慎行
朝代：清
体裁：七言律诗

剥啄声中岁偪除，督催诗债甚追呼。不徇俗好头今白，自去名心胆更觕。耐冷且来寻笔研，消閒差觉胜摴蒱。此中甘苦何人识，岂独雕虫悔壮夫。
岁寒杂感十首·其四
作者：查慎行
朝代：清
体裁：七言律诗

小阁帘开取向东，寒天强半是西风。瓷瓶减水朝防冻，布被加绵夜代烘。袖手输赢迷黑白，转头儿女换青红。自知于世全无用，新署头衔号长翁。
岁杪有感三叠卜居韵示德尹二首·其一
作者：查慎行
朝代：清
体裁：七言律诗

西枝觅地岂无村，栗里归来尚有门。巢鹊占风聊自稳，山蜂割蜜为谁喧。卖薪分老朱翁子，负土深惭祭弟孙。此意旁人应不谅，家贫何事敢轻论。
岁杪有感三叠卜居韵示德尹二首·其二
作者：查慎行
朝代：清
体裁：七言律诗

一回相对一回头，往事真难记刻舟。勘破官情成汝懒，放低诗格待余酬。煖凭炉火回阳气，静送冰溪过洑流。白发苍颜还自笑，年来方欲治幽忧。
岁杪自叹二首·其一
作者：查慎行
朝代：清
体裁：七言绝句

短景侵寻白发前，归心归梦日相牵。人间雀鼠工嗤点，伴食官仓又一年。
岁杪自叹二首·其二
作者：查慎行
朝代：清
体裁：七言绝句

天生物性故难齐，健水东流弱水西。不信羚羊能挂角，如今只有触藩羝。
岳州
作者：查慎行
朝代：清
体裁：七言律诗

湖腹平吞尔许贪，湖唇一喷势难钳。力争全楚功谁最，谶应孤城户巳三。客梦堠长还堠短，夕阳山北又山南。太平设险非无意，渔猎丸泥敢尚探。
峄山二首·其一
作者：查慎行
朝代：清
体裁：五言绝句

泰岱分馀脉，差堪比附庸。祗因生下邑，让尔作奇峰。
峄山二首·其二
作者：查慎行
朝代：清
体裁：五言绝句

作俑何人始，吾将罪李斯。如今山上石，多刻去思碑。
峡口
作者：查慎行
朝代：清
体裁：五言律诗

矮屋荒村岸，浮桥乱水湾。船初通峡口，路巳入乡关。红敛初沈日，青馀未了山。沙田秋熟早，牛更比人閒。
峡江县
作者：查慎行
朝代：清
体裁：五言律诗

旧日周瑜埭，今为小县城。踞高因峡势，随地改江名。潦缩渔添户，时清戍减兵。大都从此去，彷佛蜀中行。
崇安孔彝仲明府招饮县斋池上分赋二首·其一
作者：查慎行
朝代：清
体裁：五言律诗

南游吾偶到，北海席频虚。未敢轻修刺，何当先下车。客来童扫径，衙罢吏抄书。欲识閒官味，君看清献渠。
崇安孔彝仲明府招饮县斋池上分赋二首·其二
作者：查慎行
朝代：清
体裁：五言律诗

树阴斋舫合，荷气板桥湾。水槛晴初倚，溪门夜不关。座中无俗客，管内有名山。未到闻君说，如游九曲还。
崇安梅容山明府贻武夷山志
作者：查慎行
朝代：清
体裁：七言绝句

芒鞋三度入名山，衰白重游分已悭。今日图经落吾手，巾箱携得武夷还。
崮山
作者：查慎行
朝代：清
体裁：七言绝句

古驿东来路一湾，万枝翠柏护苍颜。不知斤斧逃何幸，大似吾乡近海山。
崮山柏
作者：查慎行
朝代：清
体裁：七言绝句

戢戢排行欲及千，黄杨小厄故依然。廿年野火荒山道，看尔几成劫后仙。
左翼山武侯祠
作者：查慎行
朝代：清
体裁：七言绝句

旧来忠节祠何处，丞相新堂独改营。若是此中多序爵，故应无地置渊明。
已亥元旦二首·其一
作者：查慎行
朝代：清
体裁：七言律诗

蚤梅残雪散氛氲，春色三分过半分。上日几逢兼雨水，吉占且喜有风云。閒门扫轨眠方稳，绝塞传�耳怕闻。岁事推迁成旧物，屠苏又是六回醺。
已亥元旦二首·其二
作者：查慎行
朝代：清
体裁：七言律诗

须鬓皤然齿豁然，杖乡以后杖朝前。所惭客拜长迟答，若问吾车已蚤悬。兄事无人难讳老，养生有论笑希仙。当前任放儿童戏，记得身骑竹马年。
布幔和德尹二首·其一
作者：查慎行
朝代：清
体裁：七言绝句

细竹轻竿稍出檐，空庭得荫比松杉。赛他画舫斋中卧，平展江心一面帆。
布幔和德尹二首·其二
作者：查慎行
朝代：清
体裁：七言绝句

背日开帘更觉凉，午阴屋角漏微光。呼儿勤扫蜘蛛网，方便花时蝶过墙。
师鲁索题小照适饮药酒微酣误以为抚琴图率题五言绝句二首明日视之乃乌皮几也再作二绝解嘲·其一
作者：查慎行
朝代：清
体裁：七言绝句

认将髹几作焦桐，笑口重开展卷中。道是醉人多谬误，终惭老眼太朦胧。
师鲁索题小照适饮药酒微酣误以为抚琴图率题五言绝句二首明日视之乃乌皮几也再作二绝解嘲·其二
作者：查慎行
朝代：清
体裁：七言绝句

松风水月与传神，何物能消簿领尘。不待客嘲先自解，画中赖有抱琴人。
希文将南归次渊明田居诗韵来索和章四首·其一
作者：查慎行
朝代：清
体裁：古风

故乡去我远，缥缈三神山。风尘一涉足，忽忽伤徂年。曹生静者流，心若珠在渊。不使閒草木，萌牙荒寸田。如何潇洒姿，亦复趋人间。一官比薪积，后至争居前。坐看车马衢，群情动如烟。秋风夜入户，晓镜增华颠。身先候雁翔，心与浮云閒。归期服勇决，临别翻欣然。
希文将南归次渊明田居诗韵来索和章四首·其三
作者：查慎行
朝代：清
体裁：古风

万人浩如海，酒伴日以稀。曹生后我来，今复先我归。家人占喜鹊，不寄秋来衣。因之报归信，岁晚宁相违。
希文将南归次渊明田居诗韵来索和章四首·其二
作者：查慎行
朝代：清
体裁：古风

老马悔识涂，亚身受羁鞅。时因送人处，一发田园想。田园近荒芜，计拙迷孤往。家书昨日到，久雨蓬藋长。八口恒告饥，忧来难自广。生涯事游惰，获报宜卤莽。
希文将南归次渊明田居诗韵来索和章四首·其四
作者：查慎行
朝代：清
体裁：古风

读书三十年，如农守阡陌。出门视苍莽，蹙蹙靡所适。君看入赀郎，朝发不待夕。时来誇际会，抵间快投隙。得官如驱羊，旧给厮养役。课奴力耘耔，课婢勤纺绩。识时乃豪俊，章句工何益。
席上留别陶庵铉升中洲禅师适至
作者：查慎行
朝代：清
体裁：五言律诗

高僧来入社，开府出登坛。韵斗千岩险，唫求一字安。足增行子重，敢竭故交欢。江渚禽鱼便，新篇寄不难。
席间戏嘲德尹
作者：查慎行
朝代：清
体裁：七言绝句

合与寒梅作主人，花时往往亦称宾。东家酒熟西家醉，卜宅方知为卜邻。
席间遇雨相国复有留诸子待月之作再次原韵
作者：查慎行
朝代：清
体裁：七言律诗

子鱼通印雀披绵，不数侯鲭侈食前。东阁再开延客地，南楼重上晚凉天。林泉兴在何时遂，风雨情深此夜偏。两串骊珠光照座，赛看蟾魄十分圆。
常山山行
作者：查慎行
朝代：清
体裁：古风

常山小城如破驿，细路多嵌弹丸石。一乘竹轿役两夫，杂遝前行随估客。怜渠雇直止百钱，为我赤脚赪两肩。我今亦复被物役，何暇悲人还自怜。
常州道中纪事二首·其一
作者：查慎行
朝代：清
体裁：五言律诗

一丈黄泥浪，郊扉尚有痕。孤城经雨塌，百渎被湖吞。鹅鸭回头失，蛟龙掉尾浑。乱帆如白鹭，点点稻花村。
常州道中纪事二首·其二
作者：查慎行
朝代：清
体裁：五言律诗

暴涨冲桥断，骑牛当渡船。筑塘连绝岸，戽水出低田。沈灶蛙鱼入，疏篱荇藻悬。天心人不测，容易说丰年。
常熟过钱玉友河亭
作者：查慎行
朝代：清
体裁：七言律诗

薜荔交阴覆短墙，诗人居近苾刍房。俄惊小别成三岁，直讶相逢在故乡。儿摘畦蔬供午馔，妇藏斗酒佐春觞。秪愁旋被饥驱出，未必家馀住夏粮。
平原口占戏示西�二首·其一
作者：查慎行
朝代：清
体裁：七言绝句

碌碌因人事竟成，当初原未识先生。处囊脱颖浑閒事，何苦区区自请行。
平原口占戏示西�二首·其二
作者：查慎行
朝代：清
体裁：七言绝句

若将毛遂比夷门，知己何人合感恩。却笑能诗李长吉，信陵不绣绣平原。
平蛮歌为灵川令楼敬思作
作者：查慎行
朝代：清

槃瓠遗种成野豻，充拓百粤西南间。桂林所属半猺獞，猺性稍驯獞性顽。獞中廖三乃最狡，结砦背子藏神奸。义宁邑宰畏如虎，长恶不复加防闲。康熙五十有六载，遂逞螫毒为民患。公然越境大劫杀，乘势摇动西江湾。灵川楼侯奋髯怒，一念轸恤周恫瘝。请于中丞愿剿贼，朝发夕下无留艰。官军压境屹不动，旁睨翻笑书生孱。岂知仁者必有勇，勇气远过齐成见。力捐百镒铸戎器，更募丁庄逾千锾。仲冬誓师谒神庙，声并泪下垂潸潸。与神幽明共守土，捍篽灾患宜相关。狼贪豕突忍坐视，一任满耳啼孤鳏。阵图兵法贮腹笥，临事布置神安间。先营壁坞后粻鞴，下极坑谷高跻攀。天寒雪少但瘴雾，地尽石出皆榛菅。孤军深阻三百里，间道别取千寻山。贼巢渐近径弥恶，出贼不料攻而环。焚林燎穴何处遁，照耀岩壑朱旗殷。渠魁就歼胁从赦，散以？亩阊阎阛。自从出疆迨饮至，三十五日师旋般。明朝献馘上幕府，队仗整肃排班班。受成例应给大赍，为国惜费情非悭。有酒盈缸其色碧，有羊在牵其首朌。侯不居功以归众，单醪挟纩胥均颁。人传封事上北阙，我适问道将西还。过侯治下暂弭楫，为我扫榻开门闩。杯阑抵几听陈说，窃叹胆气何其豩。如闻鼓鼙作余力，如睹介胄当躬擐。朝廷设官镇群獠，文武分职毋相奸。至令儒臣建伟绩，壮士毋乃多赪颜。是庸作歌勒诸石，义在小雅谁能删。他年采入《桂海志》，碑额不愧书平蛮。
平蛮歌为灵川令楼敬思作
作者：查慎行
朝代：清
体裁：古风

槃瓠遗种成野豻，充拓百粤西南间。桂林所属半猺獞，猺性稍驯獞性顽。獞中廖三乃最狡，结砦背子藏神奸。义宁邑宰畏如虎，长恶不复加防闲。康熙五十有六载，遂逞螫毒为民患。公然越境大劫杀，乘势摇动西江湾。灵川楼侯奋髯怒，一念轸恤周痌瘝。请于中丞愿剿贼，朝发夕下无留艰。官军压境屹不动，旁睨翻笑书生孱。岂知仁者必有勇，勇气远过齐成□。力捐百镒铸戎器，更募丁壮踰千锾。仲冬誓师谒神庙，声并泪下垂潸潸。与神幽明共守土，捍禦灾患宜相关。狼贪豕突忍坐视，一任满耳啼孤鳏。阵图兵法贮腹笥，临事布置神安閒。先营壁坞后粻糒，下极坑谷高跻攀。天寒雪少但瘴雾，地尽石出皆榛菅。孤军深阻三百里，间道别取千寻山。贼巢渐近径弥恶，出贼不料攻而环。焚林燎穴何处遁，照耀岩壑朱旗敫。渠魁就歼胁从赦，散以畎亩闾阎阛。自从出疆迨饮至，三十五日师旋般。明朝献馘上幕府，队仗整肃排班班。受成例应给大赉，为国惜费情非悭。有酒盈缸其色碧，有羊在牵其首朌。侯不居功以归众，单醪挟纩胥均颁。人传封事上北阙，我适问道将西还。过侯治下暂弭楫，为我扫榻开门�。杯阑抵几听陈说，窃叹胆气何其豩。如闻鼓鼙作馀力，如睹介胄当躬擐。朝廷设官镇群獠，文武分职毋相奸。至令儒臣建伟绩，壮士毋乃多赪颜。是庸作歌勒诸石，义在小雅谁能删。他年采入《桂海志》，碑额不愧书平蛮。
平越遇雷玉衡索留别之句口占赠之
作者：查慎行
朝代：清
体裁：七言律诗

依旧青衫把一鞭，纷纷白面看谈边。冷官未了从军志，岐路犹馀话别缘。急雨淋浪茅店外，乱山高下马蹄前。得归吾巳无馀恨，只欠游踪未到滇。
平阳太守孔彝仲六十寿诗
作者：查慎行
朝代：清
体裁：七言律诗

十五年前识孔愉，座中曾示武夷图。家承曲阜先师学，郡领陶唐古帝都。宦况秪闻琴配鹤，仙山犹忆舄为凫。悬知北海开樽处，酒酿蒲桃不用沽。
幽兰
作者：查慎行
朝代：清
体裁：古风

兰兮蕙之族，幽者特早芳。见别疑似间，获升君子堂。初来羞自献，既吐还深藏。气味则相亲，无风亦悠飏。老禅适静坐，鼻观通微香。
广信舟中望灵山
作者：查慎行
朝代：清
体裁：五言绝句

顽石四百里，兹焉秀独钟。翠屏三十六，不数九芙蓉。
广四虽唫
作者：查慎行
朝代：清
体裁：古风

眼虽病，日出犹生明。耳虽聋，风来犹作声。手虽战，信笔书犹成。足虽废，倚杖跛犹行。牙齿虽脱落，犹能茹菜羹。鼻虽若鼽嚏，犹能远秽迩椒馨。天既赋以形，又复劳其生。行年七十八，尚欲逃天刑。曾家贫与命薄，足以扰吾宇而撄吾宁。
广德州
作者：查慎行
朝代：清
体裁：古风

山势豁一州，中央据衍土。地当江浙会，开拓自洪武。长兴环其东，外捍等干橹。西南界宣歙，兀突重岩俯。长江乃北门，集庆倚堂庑。当年耿邓功，拱翼事真主。张吴势虽偪，力绌不得取。时危有斗争，事往失险阻。如今城下路，日夜走商贾。独有好事人，登城尚怀古。
广济寺看海棠同涂燮庵徐坛长次杜牧之街西诗韵
作者：查慎行
朝代：清
体裁：七言律诗

满城烟柳正藏鸦，好事偕寻老衲家。幡影爱飘新扫地，露痕初绽半开花。略宜步障遮浓日，惜少鸱夷载后车。肯似旁人苦攀折，一枝归插帽檐斜。
庐山之游未果吕灌园有诗索和
作者：查慎行
朝代：清
体裁：古风

峨峨指云峰，拔地几千丈。仙灵晦高迹，元气栖苍莽。朝来云抹腰，露顶气一爽。莲花本无蒂，蒸出仙人掌。拂镜眼双明，抉烟鸟孤往。勿嗟游未到，遐瞩寓心赏。但恐身入山，依然结尘想。
庐山杂咏四首 其一 豆叶菜
作者：查慎行
朝代：清
体裁：五言绝句

食豆兼食苗，豆苗瘦如缕。不闻豆花香，惟带豆叶苦。
庐山杂咏四首 其三 万年松
作者：查慎行
朝代：清
体裁：五言绝句

谁遣冒松名，而长三寸许。山头有蓬藋，俯视犹傲汝。
庐山杂咏四首 其二 阒林茶
作者：查慎行
朝代：清
体裁：五言绝句

老鸦衔茶子，堕石久成树。何必百花园，峰峰有云雾。
庐山杂咏四首 其四 麝囊花
作者：查慎行
朝代：清
体裁：五言绝句

山花合在山，幽谷寻难见。却笑紫蓬莱，爱入移风殿。
应天长·蔡龙文招同方邵村侍御吴待观孝廉胡震生王璞庵家韬荒集懒园席上分调兼示令季五玉
作者：查慎行
朝代：清
体裁：词

旧时歌管地。想丘壑閒情，谢傅曾寄。江左风流，曷末封胡又起。百年花木秀，数不到，平泉小记。算只有、桐梓樊家，芝兰袁氏。羡尔好兄弟。问第五名高，何如骠骑。永日棋声，翻尽楸枰馀势。便长安似此，但对酒、厌谈时事。既醉也、画舫斜阳，柳边还舣。
应皇太子令咏白杜鹃花
作者：查慎行
朝代：清
体裁：七言律诗

鹤林花本神仙种，名字虽同色不同。一自根株归阆苑，独留冰雪向春风。披香欲夺氍毹艳，敕赐休誇踯躅红。从此三更枝上月，定无啼血染芳丛。
庚午二月与姜西铭同饭于赵北口姜食鱼被鲠以酒下之径至大醉一时传为嘻笑今复经此悽然感怀
作者：查慎行
朝代：清
体裁：五言律诗

二十年前路，髯姜并辔过。食鱼怜骨鲠，下酒怪颜酡。老友他乡尽，吾生去日多。向来谈笑事，泪雨变滂沱。
庚寅元日试笔戏效乐天体
作者：查慎行
朝代：清
体裁：七言律诗

朝回剥啄门无客，家会团圞巷有邻。檐竹半经霜压捺，盆梅全得雪精神。颠毛白后无多许，花甲周来第一春。除却过头年六十，另编诗藁起庚寅。
废功德寺
作者：查慎行
朝代：清
体裁：七言律诗

瓦落空墙土尽崩，杂耕犹剩两三僧。晨参柏子留禅偈，夜看松花照鬼灯。驻跸亭边牛呞草，钓鱼台畔鼠攀藤。木毬斗大今安用，自古琳宫有废兴。
度云顶关
作者：查慎行
朝代：清
体裁：五言律诗

目极云生处，到来云满身。时清存畏路，兴尽有归人。马力疲堪惜，禽言听似真。往来经战地，白日起阴燐。
度仙霞关题天雨庵壁
作者：查慎行
朝代：清

虎啸猿啼万壑哀，北风吹雨过山来。人从井底盘旋上，天向关门豁达开。地险昔曾当剧贼，时平谁敢说雄才？煎茶好领闲僧意，知是芒鞋到几回！
度仙霞关题天雨庵壁
作者：查慎行
朝代：清
体裁：七言律诗

虎啸猿啼万壑哀，北风吹雨过山来。人从井底盘旋上，天向关门豁达开。地险昔曾资剧贼，时平谁敢说雄才。一茶好领閒僧意，知是芒鞋到几回。
度仙霞关题天雨庵壁
作者：查慎行
朝代：清

虎啸猿啼万壑哀，北风吹雨过山来。人从井底盘旋上，天向关门豁达开。地险昔曾资剧贼，时平谁敢说雄才。煎茶好领闲僧意，知是芒鞋到几回？
度梅岭题云封寺壁
作者：查慎行
朝代：清
体裁：七言律诗

阅尽波涛险阻途，顿教硗确失崎岖。梅花篴里三关戍，锡杖泉边六祖盂。过客尽贪风日好，居僧曾遇雪霜无。他生行脚缘犹在，又入骑驴度岭图。
度汗铁木儿岭
作者：查慎行
朝代：清
体裁：七言律诗

一林槲叶一林枫，半染青黄半染红。只道平沙随地阔，忽开绝境与天通。冰霜气候阳和里，金碧山川指顾中。缓辔不知林壑险，殊荣孰与六人同。
度油榨关
作者：查慎行
朝代：清
体裁：七言律诗

平明走马出城闉，峭壁西风冷偪身。转粟上天非易事，据关连栅复何人。雪填土窟埋尸浅，冰裂刀痕迸血新。等是三灾逃不得，疆场沟壑两穷尘。
度磨盘山滁濠分界处
作者：查慎行
朝代：清
体裁：七言律诗

只在羊肠鸟道间，不知行过两州山。千家大柳烟中驿，一线清流井底关。樵斧树稀行客倦，茅亭茶熟老僧閒。路难马力尤须惜，莫遣鞭多比石顽。
度紫溪岭
作者：查慎行
朝代：清
体裁：古风

渡桥正亭午，白日无匿景。微茫紫翠间，崷崒西南顶。跻攀力已殚，仰视犹半岭。回风转辘轳，汲我出深井。茅庵冠木末，快若衣振领。绿树忽交阴，苍然失人影。坐来殊气候，浊暑惊清泠。匆匆行役心，佳处惜俄顷。
度达阴岭看红叶
作者：查慎行
朝代：清
体裁：七言绝句

蛇蹑猿攀路仅通，溪声忽转一山红。行来不道秋才半，已在寒林薄雪中。
座主侍读徐公将南归感恩述事六首·其一
作者：查慎行
朝代：清
体裁：七言律诗

公竟飘然赋遂初，轻装如叶称悬车。自编永叔归田录，谁上何蕃伏阙书。腊雪寒消传盏后，春帆梦稳挂冠馀。白头别有千秋业，或恐名山胜石渠。
座主侍读徐公将南归感恩述事六首·其三
作者：查慎行
朝代：清
体裁：七言律诗

贯鱼立鹄万人看，尽掩云罗事最难。那得高才皆入彀，每闻馀怒必冲冠。向来清议宁随俗，从此朱弦恐废弹。不信滔滔将日下，江湖无计障狂澜。
座主侍读徐公将南归感恩述事六首·其二
作者：查慎行
朝代：清
体裁：七言律诗

特简初传出禁林，文章曾结主知深。敢云得马非初意，莫误飞鸮是好音。鱼尾经烧怜短鬣，桐材入爨辨孤琴。恩牛怨李翻多事，只要群公识此心。
座主侍读徐公将南归感恩述事六首·其五
作者：查慎行
朝代：清
体裁：七言律诗

虚舟飘瓦阅人情，得失心恬气自平。骏骨孰缘千里重，鸿毛公视一官轻。同朝尽谅怜才意，圣代能全去国名。怪底青衫添别泪，十年门下旧诸生。
座主侍读徐公将南归感恩述事六首·其六
作者：查慎行
朝代：清
体裁：七言律诗

绝无聊赖住京华，年去空歌苏幕遮。枯树忍攀前度柳，新霜谁护后栽花。愁来客况浑如醉，身在师恩岂有涯。嬴得陆公为举主，尽容开口向人誇。
座主侍读徐公将南归感恩述事六首·其四
作者：查慎行
朝代：清
体裁：七言律诗

水底含沙岂有因，何当举国逐浮尘。险经负羽沈舟会，勇作抽帆到岸人。难挽颓风归太古，独回天意入阳春。渔樵一席谁争得，私第归来尚角巾。
座主大宗伯许公七十寿辰敬呈长律四章·其一
作者：查慎行
朝代：清
体裁：七言律诗

岩廊重望冠清都，黄发年尊与道俱。燕许文章唐巨手，程朱理学宋醇儒。龙门拔地孤逾峻，鸠杖随身健不扶。指似天文人尽识，寿昌方叶泰阶符。
座主大宗伯许公七十寿辰敬呈长律四章·其三
作者：查慎行
朝代：清
体裁：七言律诗

集贤曾写乐天真，九老中今第几人。三月韶光连上巳，七旬觞咏属初辰。芝兰得气殊庭秀，桃李成阴薄海春。共仰官高能下士，虚怀仍以读书亲。
座主大宗伯许公七十寿辰敬呈长律四章·其二
作者：查慎行
朝代：清
体裁：七言律诗

司徒崇秩晋春卿，端右回翔寄不轻。公自起家敦孝友，世因瞻斗重科名。衣冠盛事耆英社，乡国馀风月旦评。历政不缘中外异，依然冰贮玉壶清。
座主大宗伯许公七十寿辰敬呈长律四章·其四
作者：查慎行
朝代：清
体裁：七言律诗

朝回昼静爱长閒，笑说生平杯酒间。却向烟霄频矫首，每从风月一披颜。莼鲈远梦驰千里，松鹤高情在两山。欲御篮舆知有处，谷湖柳色待公还。
座主宗伯许公再邀杨晚研陈宋斋梅溪及余为五老之会席上分赋二章时立冬后四日·其一
作者：查慎行
朝代：清
体裁：七言律诗

又作名园三日留，款门人各有扁舟。宵能纵酒晨还醉，晴便登山雨即休。且喜大家添一岁，未应高兴减前游。黄花已老丹枫嫩，斟酌初冬胜晚秋。
座主宗伯许公再邀杨晚研陈宋斋梅溪及余为五老之会席上分赋二章时立冬后四日·其二
作者：查慎行
朝代：清
体裁：七言律诗

勿论雪北与香南，谷水东西亦有庵。行处人言星聚五，序来吾忝齿居三。缁黄世外关存没，风月尊前助笑谈。错料诗成如啖蔗，后来居上得无惭。
座主宗伯许公枉驾敝庐感今追昔敬赋长律致谢
作者：查慎行
朝代：清
体裁：七言律诗

童稚相亲到白头，公今予告我归休。二三子外无同辈，五十年前是旧游。僻地烟霞迎几杖，敝庐风雨傍松楸。多承古道关存殁，在处追随泪欲流。
座主总宪吴公请假旋里恭赋四律寄送·其一
作者：查慎行
朝代：清
体裁：七言律诗

乞归偏在眷深时，台望非公更属谁。岳峙渊渟瞻气象，苍松白石表襟期。久持纲纪群僚肃，独抱冰霜圣主知。真喜太平多盛事，大臣进退总逶迤。
座主总宪吴公请假旋里恭赋四律寄送·其三
作者：查慎行
朝代：清
体裁：七言律诗

诏恩暂许憩林闾，不比寻常赋遂初。别路人皆期健饭，引年公未及悬车。一门老去仍同爨，八座归来只旧庐。何物眼前当七发，莼乡亭外有鲈鱼。
座主总宪吴公请假旋里恭赋四律寄送·其二
作者：查慎行
朝代：清
体裁：七言律诗

法曜文星并一垣，高从河汉溯渊源。回澜力比钧衡重，下士心忘副相尊。秘阁有书皆博览，岩廊何事不深论。即看拜疏辞朝后，尚引肩舆到苑门。
座主总宪吴公请假旋里恭赋四律寄送·其四
作者：查慎行
朝代：清
体裁：七言律诗

一时祖帐尽名流，才子同朝挽不留。三殿文章行接武，五湖风月侍归舟。蒹葭隔岸鸡催曙，橘柚开园雁报秋。我是欧阳门下士，柴车何日获从游。
座主清溪徐公招同杨玉符编修谈未庵文选泛舟碧浪湖
作者：查慎行
朝代：清
体裁：七言律诗

蒲柳城南水一方，三年重此泊吴航。閒陪白社青门客，爱入银鸥雪鹭乡。帐下诸生看渐老，瓮头吏部最能狂。乌巾美酒东风汎，并作澄湖匹练光。
座主相国泽州公有别墅在西苑旁政事之暇间一憩焉因取唐人郎士元诗意名曰半日村高咏成篇命余继和恭赋一章时长至前二日
作者：查慎行
朝代：清
体裁：七言律诗

频传驺唱出閒坊，沙路西连紫界墙。一室凝香回暖律，万峰衔雪冷斜阳。图开别墅原同谢，诗取佳名亦爱唐。会得先生萧洒意，寸阴还较小年长。
座主许公别后寄示七律二章叙连日山游之乐再次来韵·其一
作者：查慎行
朝代：清
体裁：七言律诗

溪山佳处榻长悬，暇日追倍乐境偏。灵运赋中行采药，康衢歌里看耕田。厌逢俗客谈时事，閒与乡人结善缘。雨笠风襟无恙在，画图容易着神仙。
座主许公别后寄示七律二章叙连日山游之乐再次来韵·其二
作者：查慎行
朝代：清
体裁：七言律诗

茫茫宦海阔无边，几见虚舟济巨川。退步始知原有地，掉头谁信不关天。高人入社同招隐，大老还乡例好禅。得御篮舆吾窃幸，乞身多及太平年。
庭前新设日棚
作者：查慎行
朝代：清
体裁：古风

奇峰突兀升，晨莫多幻状。群来烛我室，火令方用壮。谁能待凉秋，坐受骄阳亢。贫家爱惜费，奇计役心匠。架木于中庭，从乾取巽向。东西墙所限，南北稍通望。剖竹以为椽，缚绳乃施帐。卷舒一夫力，自我创新样。天亦无如何，居然听人抗。片云风不散，赤日走其上。但觉昼景长，焉知炎势王。解衣盘礴卧，客至蒙见谅。忆昨扈从年，孱躯昧自量。跨鞍五六月，万灶逐焚炀。渴饮道旁泉，形神聊一畅。劳筋誓永息，疲马就閒放。迹远倦驱驰，情孤惬宜当。青蓝十幅布，气压锦步障。即事不愿馀，休阴获微尚。
庭前牵牛卯开辰萎真可谓之顷刻花今蚤偶摘一朵平置盆池水面至日落鲜艳如初戏作三绝·其一
作者：查慎行
朝代：清
体裁：七言绝句

日出相看到日斜，径同日及斗鲜华。老夫手握驻颜诀，怜取道人七七花。
庭前牵牛卯开辰萎真可谓之顷刻花今蚤偶摘一朵平置盆池水面至日落鲜艳如初戏作三绝·其三
作者：查慎行
朝代：清
体裁：七言绝句

曾从天启读宫词，美酒浇来萎稍迟。不独内家堪插鬓，而今才信放翁诗。
庭前牵牛卯开辰萎真可谓之顷刻花今蚤偶摘一朵平置盆池水面至日落鲜艳如初戏作三绝·其二
作者：查慎行
朝代：清
体裁：七言绝句

墙头池面两相猜，变相翻从泡影来。博得儿童传好语，房房敛尽一房开。
庭前红梅花时恰值春寒
作者：查慎行
朝代：清
体裁：七言绝句

侧侧馀寒薄薄妆，疏花嫩蕊太郎当。能禁腊底三番雪，翻怕春来十日霜。
庭前草花与德尹分韵四首 其一 女萝
作者：查慎行
朝代：清
体裁：七言绝句

轻刀匀剪翠葱茏，别圃移来土最松。累尔缠绵附枯竹，屋低庭小不栽松。
庭前草花与德尹分韵四首 其三 凤仙
作者：查慎行
朝代：清
体裁：七言绝句

群群红白隔窗纱，么凤飞来罥鬓鸦。老眼自看还自笑，种花犹种女儿花。
庭前草花与德尹分韵四首 其二 鸡冠
作者：查慎行
朝代：清
体裁：七言绝句

小儿称长老称翁，比似花冠约略同。消得閒人閒处看，可怜小草亦争雄。
庭前草花与德尹分韵四首 其四 茉莉
作者：查慎行
朝代：清
体裁：七言绝句

位置瓷盆手自亲，暑风香透色如银。暂归我已家如客，还与南花作主人。
庭前蜀葵十二韵
作者：查慎行
朝代：清
体裁：五言排律

蜀葵吾手种，五月俨成林。叶叶青蒲扇，株株碧玉簪。卑丛犹计尺，高干突踰寻。耐久谁如尔，敷荣方自今。有花偏犯暑，得地肯移阴。抱素矜孤洁，施朱竞浅深。露晞疑濯锦，风暖快披襟。烂熳知时及，欹斜怕雨侵。宁无卫足智，尚有向阳心。石竹羞相亚，山榴妒不禁。画工难设色，诗老独搜吟。莫漫嫌贫窭，芳醪又一斟。
庭前香橼一株自正月后脊令相继来巢者凡三入夏复添第四巢见者诧为奇事感成四章·其一
作者：查慎行
朝代：清
体裁：七言绝句

似求同气得专爻，四月看成第四巢。好笑先生生计拙，一庵�载未编茅。
庭前香橼一株自正月后脊令相继来巢者凡三入夏复添第四巢见者诧为奇事感成四章·其三
作者：查慎行
朝代：清
体裁：七言绝句

破卵焚巢事出奇，依依择木讵无知。只除风雨漂摇患，此外吾能力护持。
庭前香橼一株自正月后脊令相继来巢者凡三入夏复添第四巢见者诧为奇事感成四章·其二
作者：查慎行
朝代：清
体裁：七言绝句

新绿阴交户牖乡，连枝稳稳寄连房。直同誉树韩宣子，来与贫家告吉祥。
庭前香橼一株自正月后脊令相继来巢者凡三入夏复添第四巢见者诧为奇事感成四章·其四
作者：查慎行
朝代：清
体裁：七言绝句

次第随群不乱群，五家成保四成邻。婆娑此树还三叹，知得几年为主人。
庭卉具萎手除枯茎
作者：查慎行
朝代：清
体裁：五言律诗

条蔓天生弱，况兼冰霰加。过时多悴物，经眼即空华。芒刺除三径，蒸薪共一车。但看枯秽尽，何种不萌芽。
庭有柔木二月初吐小白花花皆五出因名之曰雪梅
作者：查慎行
朝代：清
体裁：七言绝句

红梅巳死盆梅谢，五出输他密缀条。比似雪花看更好，入春一月不曾消。
庭树闻蝉
作者：查慎行
朝代：清
体裁：五言律诗

委蜕知何处，吾庐忽有蝉。不嫌晴昼永，转爱绿阴圆。薄比弹冠况，清同举室悬。柴门虚倚杖，怅望晚凉天。
庭桂初开邻人有来乞花者
作者：查慎行
朝代：清
体裁：古风

吴阊十日游，归棹及秋仲。入门视庭桂，破蕾暗香动。常时花最早，七夕露华重。苦怪今年迟，曾经上年冻。西风不吾私，吹散香满巷。颇有好事翁，叩户乞清供。披衣揖使入，手折宁烦送。譬如此根株，本自邻家种。我生无长物，有者皆可共。配花称主人，母乃被嘲弄。
庭西牵牛子新苗竞发喜成十韵
作者：查慎行
朝代：清
体裁：五言排律

手种牵牛子，根株粒粒成。勾尖看乍破，两叶喜先萌。验长论分寸，为时阅晦明。立苗防细弱，插竹与扶檠。遂有缠绵意，偏多附丽情。疾风从偃仰，猛雨赖支撑。地力随肥瘠，天机示发生。几时花逞艳，连日蔓交萦。寓目聊充玩，消閒亦强名。料他秋烂熳，我已赴归程。
康郎山功臣庙十四韵
作者：查慎行
朝代：清
体裁：五言排律

畴昔驱除会，英雄想像间。跸移青雀舫，酒洒白茅湾。鹰隼抟空击，鲸鲵授首还。波涛经虎尾，矢石避龙颜。一战西南定，群公策力閒。死方开国运，生不点朝班。纪信无遗恨，曹成本世官。显荣褒后裔，茅土怆重颁。奕叶将军树，中流砥柱山。炎风焚铁券，石马嚼金环。黄屋今无迹，朱旗闪尚殷。太平何事业，要害此江关。庙貌瞻严肃，时情易险艰。兴亡他日事，清泪独潺潺。
廉让寄南烛子诗索和戏作一首
作者：查慎行
朝代：清
体裁：古风

曹家二尺红珊瑚，霞光照耀开座隅。季伦如意不敢击，变作颗颗匀圆珠。冰霜太寒雪太白，可少丹砂点颜色。绿毛么凤爱梳翎，尾重身轻飞不得。
廉让寓斋送春分韵得有字
作者：查慎行
朝代：清
体裁：古风

小时逢春爱花柳，逐伴年年开笑口。年来年去春复春，不料侵寻成老丑。来如东门遇游女，去若河桥别良友。明知邂逅两无端，未免依违怅分手。镜中鬖鬖曰发长，门外衮衮红尘走。曹生也是不羁徒，为饯春归召侪偶。朱樱紫笋忆乡味，欲致僧厨无一有。失路随余学放颠，得钱赖尔能沽酒。有情相对且沈醉，万事苍茫一回首。
廖若村同年属题椿萱图
作者：查慎行
朝代：清
体裁：古风

庄子纪大椿，八千为春秋。风人树谖草，北堂取忘忧。物类致不齐，寄托各有在。谁将女儿花，猥与丈人对。后来递相承，用代父母称。雷同传万口，故事于何徵。陟屺亦望父，陟岵亦望母。拘文恐害辞，义可断章取。廖生我同年，天性实过人。四十而孺慕，有怀双老亲。双亲从宦归，志未遂迎养。所以仕于朝，时时深怅望。晨昏难自慰，作底承欢娱。重将望云意，添写椿萱图。谁非人子欤，此乐洵关命。试问侪辈中，几家犹具庆。
延平晚泊
作者：查慎行
朝代：清
体裁：七言绝句

小雨冥濛剑浦西，浮槎压水女垣低。人家多傍翠岩住，榕叶满城山鹧啼。
延津城北望太行山
作者：查慎行
朝代：清
体裁：五言律诗

河壖一小县，传是廪延城。野烧痕犹在，沙田废不耕。民谣思乐土，客饭记荒程。指点盐车路，千峰马首晴。
建兰巳萎盆中稗草丛生
作者：查慎行
朝代：清
体裁：七言绝句

谁云造物好栽培，膏泽多教长不才。此理年来看烂熟，建兰盆上稗花开。
建兰盛放戏成二绝·其一
作者：查慎行
朝代：清
体裁：七言绝句

新芽续续茁陈根，可惜看花眼渐昏。天与此翁留鼻观，秋来香到第三番。
建兰盛放戏成二绝·其二
作者：查慎行
朝代：清
体裁：七言绝句

名种何须九畹滋，閒阶也长子孙枝。痴怀尚作明年计，手剪花㪺供佛瓷。
建宁遇同年张蒿陆张由词馆改知松溪县今将移疾乞休诗以慰之
作者：查慎行
朝代：清
体裁：五言律诗

出宰松溪县，行踰报政期。神清知善病，药贱苦无医。难得音书便，翻成邂逅奇。引年犹未及，莫负圣明时。
建宁遇德州田子益以蜜渍荔支分饷
作者：查慎行
朝代：清
体裁：五言律诗

两月三山客，归装但荔支。制来经我手，开处朵君颐。野馈怜同好，人情感过时。平生甘苦分，一味不曾私。
建溪棹歌词十二章·其一
作者：查慎行
朝代：清
体裁：七言绝句

清流尾大腹仍皤，杉板船轻一掷梭。顺水无风行更稳，桨声如雁橹如鹅。
建溪棹歌词十二章·其七
作者：查慎行
朝代：清
体裁：七言绝句

不争白狗黄牛峡，不数西江廿四滩。天下无如建溪恶，水中刀剑是峰峦。
建溪棹歌词十二章·其三
作者：查慎行
朝代：清
体裁：七言绝句

不团小凤不团龙，细色如今免上供。见说田家愁水旱，好充茶户莫为农。
建溪棹歌词十二章·其九
作者：查慎行
朝代：清
体裁：七言绝句

连山苦竹贱如毛，十节量成二丈高。小泊南鸦南口子，船船多换几张篙。
建溪棹歌词十二章·其二
作者：查慎行
朝代：清
体裁：七言绝句

石根一道水潆洄，真有肠如九曲回。问渡亭前齐阁棹，竹箄撑入武溪来。
建溪棹歌词十二章·其五
作者：查慎行
朝代：清
体裁：七言绝句

年年三月杜鹃啼，红白花开似锦溪。只作漫山桃李看，不知中有海棠梨。
建溪棹歌词十二章·其八
作者：查慎行
朝代：清
体裁：七言绝句

北客南来饭好加，川程三百少鱼虾。建安腐乳瓯宁酒，更有南乡泽泻花。
建溪棹歌词十二章·其六
作者：查慎行
朝代：清
体裁：七言绝句

松柏难逃野火灾，忽教山色变成灰。樵人比似猿猴捷，绝壁无梯负担回。
建溪棹歌词十二章·其十
作者：查慎行
朝代：清
体裁：七言绝句

青天白日走雷霆，黯澹危滩最有名。掣电光中行十里，船头一转即延平。
建溪棹歌词十二章·其十一
作者：查慎行
朝代：清
体裁：七言绝句

自从舟发崇安县，直到洪塘与海通。若使一滩高一丈，㡢亭合在半天中。
建溪棹歌词十二章·其十二
作者：查慎行
朝代：清
体裁：七言绝句

生小离家惯水行，涛波虽恶片篷轻。不须阿囝呼郎罢，但是同舟便有情。
建溪棹歌词十二章·其四
作者：查慎行
朝代：清
体裁：七言绝句

西江估客建阳来，不载兰花与药材。点缀溪山真不俗，麻沙村里贩书回。
开先寺
作者：查慎行
朝代：清
体裁：七言律诗

平桥曲涧气森森，门锁空堂昼转深。鸭脚叶黄僧罢扫，麝囊花紫客来寻。诸峰泻瀑层层见，万木闻蝉步步阴。可惜不容吾借榻，山南第一好禅林。
开山庙
作者：查慎行
朝代：清
体裁：古风

硗确苦厌山，出山爱苍翠。回看青莲花，一一吐烟际。绵连鲁齐界，豁达燕赵气。黄尘有时开，白日晒平地。轮蹄倚空阔，所向莽无避。蹭蹬身已经，吾行方按辔。
弃裘
作者：查慎行
朝代：清
体裁：五言律诗

禦冬年已久，毛秃仅皮存。等是犬羊鞟，永辞狐貉温。留之竟安用，弃尔似无恩。改作吾何望，茅檐去负暄。
张副戎有爱姬二人去年重阳日各生一子命工绘图同年刘大山有诗属和一首
作者：查慎行
朝代：清
体裁：七言律诗

临观恰是重阳卦，不比徐卿二子歌。菡萏秋房原并蒂，珊瑚越网又交柯。明知照乘光相敌，试问连城价孰多。博得两鬟开口笑，一持侯印一提戈。
张夏旅壁见德尹堕车伤指绝句戏次原韵三首·其一
作者：查慎行
朝代：清
体裁：七言绝句

役车岁晚几曾休，斗酒何时与妇谋。此意自怜还念汝，一灯今夜白人头。
张夏旅壁见德尹堕车伤指绝句戏次原韵三首·其三
作者：查慎行
朝代：清
体裁：七言绝句

安稳生涯一醉休，天全毕竟胜人谋。人间险语何须斗，不说矛头即剑头。
张夏旅壁见德尹堕车伤指绝句戏次原韵三首·其二
作者：查慎行
朝代：清
体裁：七言绝句

一笑驱驰老未休，堕鞍如与少陵谋。回思下泽车中客，不为封侯合转头。
张家口
作者：查慎行
朝代：清
体裁：七言绝句

北风猎猎上旌旃，古堠连山峭偪天。镇将时平多扈跸，六龙五载一巡边。
张日容匠门书屋落成索题句
作者：查慎行
朝代：清
体裁：七言律诗

五架三间八九楹，重来巳听读书声。开池叠石经营始，鬼运神输指顾成。杜甫堂新非背郭，陆云屋老只依兄。一庵未遂诛茅计，大笑吾才不及卿。
张权六招同许舜功王载南两学博及儿建泛碧浪湖遍游近山诸寺观次东坡汎舟城南会者五人韵四首·其一
作者：查慎行
朝代：清
体裁：七言律诗

葑田秋涨碧鳞鳞，依旧清风起白蘋。且喜此游容我辈，不知当日定何人。鲈鱼入馔羹尤美，鸥鸟迎船意亦驯。载取乌巾名酿去，黄甘宁数洞庭春。
张权六招同许舜功王载南两学博及儿建泛碧浪湖遍游近山诸寺观次东坡汎舟城南会者五人韵四首·其三
作者：查慎行
朝代：清
体裁：七言律诗

道峰负石还兼土，远岫当窗晴可数。花到秋林不喜红，竹生幽涧何妨苦。平铺稻垄翠千顷，高引炭烟青一缕。斜阳缓缓送游人，出谷犹闻上方鼓。
张权六招同许舜功王载南两学博及儿建泛碧浪湖遍游近山诸寺观次东坡汎舟城南会者五人韵四首·其二
作者：查慎行
朝代：清
体裁：七言律诗

木樨香透老僧斋，爽气宜人树树皆。诗兴赖君多拨触，秋光为我洗尘霾。�山客到茶如雪，箬水船移酒似淮。已办芒鞋斑竹杖，丹梯随意转云阶。
张权六招同许舜功王载南两学博及儿建泛碧浪湖遍游近山诸寺观次东坡汎舟城南会者五人韵四首·其四
作者：查慎行
朝代：清
体裁：七言律诗

佳处溪山意未厌，塔铃一角响风檐。烟波野渡初回棹，灯火河房半捲帘。爱客不嫌官独冷，过时谁道日长炎。敢誇豪气除难尽，痼疾聊从好友砭。
张民瞻舍人赵二今孝廉同日饷荔支
作者：查慎行
朝代：清
体裁：古风

侧生倒挂赪虬珠，后先磊落致座隅。空斋长夏失炎热，中有仙姝冰雪肤。太真飞燕两媚妩，那辨徐家蔡家谱。野人揣分已不廉，一饱今朝烦二主。此生大嚼知几回，一日可少三百枚。从兹便结荔支社，日日西禅寺里来。
张汉瞻有喜余至山中之什次原韵奉荅
作者：查慎行
朝代：清
体裁：七言律诗

衔尾船开古渡头，橹声导我向中流。似曾有约来同日，不比无聊赋独游。坐拥画屏长对榻，行逢精舍必登楼。因君拨触联吟兴，岂可湖山少唱酬。
张湾舟夜寄德尹都下
作者：查慎行
朝代：清
体裁：七言绝句

渔汀凫渚梦依稀，长是思归未得归。底事得归犹怅望，可怜倦羽又分飞。
张湾舟次留别姚君山别峰兄弟
作者：查慎行
朝代：清
体裁：五言律诗

久作京华客，今知去住难。老方随计吏，名不上春官。别酒青灯恋，离程白发拚。眼明杨柳岸，稍喜见桅竿。
张研斋前辈饷梅花片茶
作者：查慎行
朝代：清
体裁：七言律诗

摘得梅边小瓣香，雨馀出焙胜旗枪。茶人预入前宵梦，茗使旋分细色纲。水态花情论臭味，鬓丝禅榻借风光。开笼未敢轻煎点，待瀹清泉自在尝。
张蒿陆有贤子三十而夭属作挽词
作者：查慎行
朝代：清
体裁：古风

短生寄长世，如浮亦如沈。高人付达观，旦暮犹古今。下士重其宝，服食延分阴。相去九牛毛，奚翅尺与寻。造物本无物，荣枯随所任。奈何才不才，分量费酌斟。才者或夭折，不才乃森森。此枋竟谁持，报施昧善淫。嗟嗟张氏子，质秉玉与金。十五工文词，长老咸叹钦。二十举乡贡，恒苦疾疢侵。夙慧天所骘，道根种何深。自知不永年，潇洒托清吟。三十遽谢世，一笑遗冠簪。敛以僧伽黎，尺乎尸陀林。其生类知道，没岂无知音。我作哀挽词，以慰乃父心。
张运青先生见饷食物遣人远致于四十里外以诗奉谢
作者：查慎行
朝代：清
体裁：五言律诗

见说官厨俭，淮流孰与清。于公无愧色，饷我见真情。追送烦邮使，分尝遍老兵。道旁传异事，此客勿相轻。
弹子矶阻风
作者：查慎行
朝代：清
体裁：古风

曲江入海流，一缕萦惊蛇。中逢弹子梗，格斗逞角牙。狂飙鼓狂澜，喷石作雪花。艑郎好身手，过此不敢誇。筮易遇涉川，利用需于沙。南游本无事，汲汲奚为耶。但使躁心平，何忧前路赊。止时吾泊宅，行处吾浮家。
弹琴峡
作者：查慎行
朝代：清
体裁：七言律诗

沙纹练练溜涓涓，似有鸣琴出响泉。松磴晓含三尺雪，石床秋语七条烟。声希不信人间有，悟彻原非指上传。莫听鼓鼙思将帅，清音今属好山川。
归义寺
作者：查慎行
朝代：清
体裁：五言绝句

地作邻人业，苔侵破庙堧。两三碑背字，犹记会同年。
归宗寺次颍滨先生旧韵
作者：查慎行
朝代：清
体裁：七言律诗

遥瞻孤塔近闻钟，又到金轮第一峰。五老烟霞犹在眼，六朝风景独留松。鹅池细合帘泉派，鸾水凉分茗碗供。历遍名蓝兹最古，夕阳帘阁影重重。
归德道中二首·其一
作者：查慎行
朝代：清
体裁：七言律诗

海雁桥边路向东，霜消日气午怡融。木棉吐子如脂白，野柿垂条似火红。驴背人簪双鬓菊，牛蹄尘涨四轮风。旗亭一醉谁同伴，独把吟鞭过宋中。
归德道中二首·其二
作者：查慎行
朝代：清
体裁：七言律诗

寒烟衰草入疏芜，雎水流同战血枯。他日江淮论保障，至今祠庙具规模。城连耗土秋多鼠，树倚神丛社少狐。惆怅繁台歌管歇，角声吹落孝王都。
归自江右随有燕山之行示别家人
作者：查慎行
朝代：清
体裁：七言律诗

南北劳劳但可嗤，流光瞥过少年时。祇缘累世留门户，那得此生无别离。斗酒且禁连夕醉，长笺难和送春词。勿论向后愁深浅，巳觉灯前鬓有丝。
归舟杂咏六首·其一
作者：查慎行
朝代：清
体裁：七言绝句

汤溪兰蕊及秋香，觅本犹烦远寄将。多谢故人先损惠，两头载酒作重阳。
归舟杂咏六首·其三
作者：查慎行
朝代：清
体裁：七言绝句

恨不清江处处滩，一声鸣橹下奔湍。来船莫妒归程速，我亦曾经上水难。
归舟杂咏六首·其二
作者：查慎行
朝代：清
体裁：七言绝句

南游何事太匆匆，及取归帆半月中。转尽清溪三百曲，万株乌柏一霜红。
归舟杂咏六首·其五
作者：查慎行
朝代：清
体裁：七言绝句

青山渐远渐模糊，散入云烟澹欲无。画手稀逢王子久，诗家别写富春图。
归舟杂咏六首·其六
作者：查慎行
朝代：清
体裁：七言绝句

滚滚秋涛浩浩风，烟茫茫处雨濛濛。不知谁割东西界，半幅江山展越中。
归舟杂咏六首·其四
作者：查慎行
朝代：清
体裁：七言绝句

昨到金华洞口还，明朝又看浙西山。风前自觉衣衫重，穿过千重湿翠间。
当涂道中
作者：查慎行
朝代：清
体裁：古风

六月江路恶，惊涛戒舟杭。挂帆入支河，如马驰康庄。雨过禾苗齐，风来蒲稗香。平滩立鸥鹭，浅草眠牛羊。宛宛柳拂渠，修修竹遮墙。时见荷锄叟，休阴坐微凉。游子久离家，归心日夜忙。宁知此间乐，风土近故乡。
当湖王复园索赠次沈绎堂先生原韵即送其归
作者：查慎行
朝代：清
体裁：五言律诗

寂寞名山业，蹉跎始自怜。长途添白发，老眼望青天。夜雨新丰市，秋风下噀田。梦中归路近，帆卸郭东船。
当湖过高文恪公墓下有感
作者：查慎行
朝代：清
体裁：五言律诗

天上巢痕扫，人间鹤梦回。新松阴渐合，宿草客谁来。废瑟馀三叹，题诗拟七哀。自伤迟暮眼，转瞬阅兴衰。
彤庭雪霁
作者：查慎行
朝代：清
体裁：七言律诗

曈曈霁色启黄扉，瑞霭遥生旭日晖。白玉阶墀增皎洁，丹霄台殿倍光辉。融成雨露滋仙境，化作阳和满帝畿。共喜太平真有象，宫梅苑柳渐芳菲。
彭南陔长沙寄书知其长郎越千已于去冬物故一诗当哭兼以相慰
作者：查慎行
朝代：清
体裁：七言律诗

鵩赋长沙痛未穷，短书缄泪寄西风。隔年别酒征衣烂，几日归帆旅榇同。善病我曾怜久客，未亡人又累衰翁。畏途尽室成何事，头白君应悔断蓬。
彭泽县雨中望小孤山
作者：查慎行
朝代：清
体裁：古风

龙城望小孤，岩树近可数。何来云一片，遮断芦花渚。远势入微茫，彭郎矶外雨。
彭泽阻风追忆壬申旧游寄朱恒斋九江魏昭士宁都
作者：查慎行
朝代：清
体裁：七言律诗

绿杨阴里几家烟，小县重来记往年。劈纸风流看驻节，隔江云树识归船。故人久别稀书札，太守新声在管弦。欲上旗亭无酒伴，鬓丝愁绝杜樊川。
徐大来太守送黄河水
作者：查慎行
朝代：清
体裁：五言律诗

汴俗多盐井，黄流远不侵。两牛烦重载，斛水抵兼金。澹泊知官味，清凉鉴客心。饮河还自哂，满腹恐难禁。
徐荼坪题拙集见寄四绝书来索和戏次原韵·其一
作者：查慎行
朝代：清
体裁：七言绝句

詅痴符比和凝集，敢望人传入萟林。土炭自惭殊少味，可堪分啖与知音。
徐荼坪题拙集见寄四绝书来索和戏次原韵·其三
作者：查慎行
朝代：清
体裁：七言绝句

年少杨郎有舅风，句如彊敌体兼工。此心相醉不在酒，气味清于象鼻筒。
徐荼坪题拙集见寄四绝书来索和戏次原韵·其二
作者：查慎行
朝代：清
体裁：七言绝句

及记云蓝咏旧联，近从吴体得新篇。玉溪才藻世无匹，降格如何拟下贤。
徐荼坪题拙集见寄四绝书来索和戏次原韵·其四
作者：查慎行
朝代：清
体裁：七言绝句

一犁归老伤时晚，四海论交笑眼空。输尔得名三十载，头今未白蚤称翁。
徐观卿将北行有诗留别次韵奉酬
作者：查慎行
朝代：清
体裁：古风

钜若鳌戴山，微如蚁冠粒。履幽则坦坦，用壮斯岌岌。君才眼罕俪，君语口恒涩。半月脱朝衫，穷年事缃笈。躬承马班后，学富鲲鲸吸。胜国史未成，嗣贤合重葺。烹鸡用牛鼎，少脍取多汁。嗜笃来众哜，衿开袪积习。东江老名宿，惠好称朋执。浥彼古井深，资予修绠汲。罗千网必万，粺九粝或十。义以晰精觕，时乎视辟翕。宁非明堂材，盍奏清庙什。行藏勇内断，声誉耻虚袭。峨峨野史亭，灿灿传家集。为鳞虽久潜，在羽难终戢。新纶绍前局，初震发群蛰。人皆推掌故，官甫践末级。巾笥快提携，直庐供采缉。岁增廪稍丰，月受隃縻给。同僚敛手避，先辈下床揖。尺木阶徐升，登瀛门再入。矫首有抗颜，和衷靡孑立。所期击汰往，安事临岐泣。赠处例当酬，蝇虻附骥絷。山蔬忝饟薄，村酒劝饮湿。远道欢莫追，馀波感犹及。志士觊业成，吉人贵辞辑。从教衣带缓，肯作步吏急。功名况时至，庸可俯而拾。去去慰民望，吾方咏台笠。
徐观卿属题竹间小照四首·其一
作者：查慎行
朝代：清
体裁：四言诗

池上千竿，渭滨千亩。君子之居，君子之有。
徐观卿属题竹间小照四首·其三
作者：查慎行
朝代：清
体裁：四言诗

外则直兮，中乃虚兮。于焉况德，淇澳之诗。
徐观卿属题竹间小照四首·其二
作者：查慎行
朝代：清
体裁：四言诗

维其有之，是以好之。岂维好之，亦克似之。
徐观卿属题竹间小照四首·其四
作者：查慎行
朝代：清
体裁：四言诗

卷中之人，含毫邈然。我仪图之，代以言宣。
徐观卿年四十三方举子书来索诗二首·其一
作者：查慎行
朝代：清
体裁：七言绝句

已称外祖方为父，女婿来参贺客筵。若比尧夫差校蚤，生儿还在两年前。
徐观卿年四十三方举子书来索诗二首·其二
作者：查慎行
朝代：清
体裁：七言绝句

掌上争传一颗珠，他时摩顶记曼殊。笑援杜老诗为谶，待看徐卿第二雏。
徐青藤墨牡丹为视远上人题二首·其一
作者：查慎行
朝代：清
体裁：五言绝句

浓墨点双花，枯枝缀一桠。目中无尹白，放笔自成家。
徐青藤墨牡丹为视远上人题二首·其二
作者：查慎行
朝代：清
体裁：五言绝句

不数洛昜春，不上天彭谱。爱此甘露瓶，纹如衲衣补。
得东亭弟滇南书知补授太和令作诗志喜
作者：查慎行
朝代：清
体裁：七言律诗

送尔冲炎出国门，半年迢递忆征轩。星埃路脱千重险，冰雪书来一笑温。官舍向来多北户，王程从此少南辕。家声定有蛮人识，身是前朝小谏孙。
得声山侄扬州信
作者：查慎行
朝代：清
体裁：七言律诗

隋堤柳又拂归艭，安稳传书报渡江。却寄新诗犹索和，转怜游屐不成双。霜欺独雁寒冲塞，月带疏钟夜到窗。此际相思倍怊怅，灯花何喜灿冬釭。
得家信
作者：查慎行
朝代：清
体裁：五言律诗

吉礼除丧后，悲驩意各真。他时怜弱稚，此举慰先人。与俗宁从俭，传家合称贫。一门婚嫁毕，两姓恰朱陈。
得家信
作者：查慎行
朝代：清
体裁：五言律诗

迟滞经三载，平安报一门。开从回雁碛，寄自捣衣村。身贱归难料，家贫恨每吞。两亲犹未葬，先计了儿婚。
得家荆州兄都下书久而未荅夜窗检笥中旧札因续报章并作二诗奉寄·其一
作者：查慎行
朝代：清
体裁：七言律诗

朔南踪迹两浮萍，尔渡滹沱我洞庭。橘柚候依京国雁，茱萸会散故园星。瘴乡弓力秋来健，沙碛笳音岭外听。若向此游论客况，兵荒一一眼曾经。
得家荆州兄都下书久而未荅夜窗检笥中旧札因续报章并作二诗奉寄·其二
作者：查慎行
朝代：清
体裁：七言律诗

陈东倘许持清议，经济如兄绰有馀。夜雨新丰空作客，秋灯绝徼又开书。绝奇世事传闻里，最好交情见面初。如此畏涂须阅历，兴阑吾欲赋归与。
得川叠前韵从余问诗法戏答之
作者：查慎行
朝代：清
体裁：七言律诗

唐音宗派何须问，大抵诗情在寂寥。细比老蚕初引绪，健如强弩突回潮。閒来谨候炉中火，众里心防水面瓢。不遇知音弹不得，吾琴经爨尾全焦。
得朱悔人石泉书却寄
作者：查慎行
朝代：清
体裁：七言律诗

蛛丝缴绕鹊联翩，信使来从古石泉。躎足怜渠行万里，尺书报我阅三年。天垂马阁真奇险，官到龙州类左迁。相劝白头须作达，好诗题遍好山川。
得树楼初成以诗落之九首·其一
作者：查慎行
朝代：清
体裁：古风

百年计树人，十年计树木。辛勤荷先泽，以有此老屋。兵火乃幸存，曩基方改筑。劳生竟何得，去此空驰逐。誓收湖海踪，归扫一庭绿。楼成名得树，外是非吾欲。
得树楼初成以诗落之九首·其七
作者：查慎行
朝代：清
体裁：古风

卑湿苦旧栖，老根连草蔓。新来稍轩敞，恰直树之半。虽除蝼蚁缘，却被蜩螗乱。朝眠与昼坐，鸣䀨傍几案。推窗惊不去，疏响或一断。喧寂两听之，老夫化成见。
得树楼初成以诗落之九首·其三
作者：查慎行
朝代：清
体裁：古风

列垣周四隅，与楼势回环。凭高无远瞩，胡以开心颜。窍壁延绿阴，少见天疑悭。别添一小阁，忽涌海外山。豁然百里目，乃在圭窦间。
得树楼初成以诗落之九首·其九
作者：查慎行
朝代：清
体裁：古风

竹垞工八分，大字作擘窠。为余题岁月，惜墨不费磨。悬之楼中央，笔势翻江河。疑挟风雨至，飒然散高柯。时时卧其下，所得良已多。
得树楼初成以诗落之九首·其二
作者：查慎行
朝代：清
体裁：古风

五架初度材，谓在百金内。铢铢累木石，所费奚啻倍。贫家举事难，轻发每追悔。连朝责逋负，工艺集群喙。将为逃债台，一笑付聋瞆。
得树楼初成以诗落之九首·其五
作者：查慎行
朝代：清
体裁：古风

一榻虽已安，终惭自为计。心长发苦短，力不及诸弟。前人缔造艰，亲历始知勚。抚兹念堂构，补葺当次第。身在吾敢辞，茫茫配根蒂。
得树楼初成以诗落之九首·其八
作者：查慎行
朝代：清
体裁：古风

夕阳转庭西，树影来墙东。龙蛇动户牖，始知天有风。开襟亟当之，快若逃虚空。人间正炎热，置我微凉中。
得树楼初成以诗落之九首·其六
作者：查慎行
朝代：清
体裁：古风

设梯尽十级，伛偻连脽尻。日上能千回，儿孙捷飞猱。阿翁贪静坐，嗔吓时一遭。形神既未忘，那免陟降劳。习劳亦不惮，所戒举趾高。
得树楼初成以诗落之九首·其四
作者：查慎行
朝代：清
体裁：古风

贞白居三层，元龙卧百尺。神仙彼可致，豪气我非昔。方当狎斯人，未许校什伯。敢云去地远，稍与鸡豚隔。尚恐鸟雀群，移巢避生客。
得泉法师自径山归以茶笋见饷戏答一偈
作者：查慎行
朝代：清
体裁：偈颂

茗柯实理能悟，玉版新参孰偕。何福消磨清供，为师二十九斋。
得石轩歌为汪千波兄弟赋
作者：查慎行
朝代：清
体裁：古风

行人学士两诗伯，兼抱元章好奇癖。近因得石起轩名，复以长篇誇示客。轩西旧是金张第，台榭居停凡几易。丈人阅世如老仙，土蚀尘埋久遭厄。时乎显晦岂天意，不遇閒官谁爱惜。偶凭邻叟指墙隅，试斸青苔开地脉。云根下插三十年，虹气高腾二千尺。闻雷隐隐动牙角，出坎掀掀呈尾脊。直疑井底养成龙，不信飞来化为石。君家院宇颇清旷，添设阑干补篱栅。长藤接叶树交阴，特欠悬崖剖苍璧。移山之力十夫耳，四片湖鼋一朝获。清泉净洗见真形，众窍玲珑受搜剃。东西南北随所置，未觉中庭异宽窄。花能含笑鸟能歌，总向吟窗助摇襞。醉眠大可当高枕，杂座尤宜罗广席。吁嗟兮，人情卖菜争求益，叠巘层峦事堆积。周旋孰与一拳多，乃至以身为物役。石然吾言应点首，好共先生数晨夕。试问閒归京兆亭，何如品入奇章宅。
得荆侯侄习安讣信拭泪写此并寄尊人楷五兄二首·其一
作者：查慎行
朝代：清
体裁：七言律诗

手札频开破旅愁，讣音此夕黯然收。眼枯倦枕孤灯泪，天偪哀猿万壑秋。忧患岂知缘识字，男儿真悔觅封侯。一棺难掩平生气，鬼火高于百尺楼。
得荆侯侄习安讣信拭泪写此并寄尊人楷五兄二首·其二
作者：查慎行
朝代：清
体裁：七言律诗

黔雨滇风近十年，归装临发尚迁延。浮名误汝今如许，异域生还洵偶然。剩与孤儿留笔砚，最怜少妾卖花钿。倚闾别系高堂望，旅榇何时到墓田。
得谈未庵沙河书却寄
作者：查慎行
朝代：清
体裁：古风

凉灯四壁光，灿此一双蕊。终宵不能寐，诘旦占有喜。起接故人书，窗日穿故纸。披襟再三读，感慨忽中起。忆昨初订交，秋风燕市里。余时新落第，邂逅得吾子。子名虽早成，尚索长安米。才高气激直，骂座酒频使。我故失意人，谓子不宜尔。子行将筮仕，鸾凤栖棘枳。县令古难为，位在百僚底。上官任喜怒，下吏望风旨。刚者号木强，弱恐随波靡。不卑亦不抗，斟酌具至理。子才百事能，所少或在此。今年子谒选，畿辅得百里。是时方旱蝗，黾勉到官始。单车行就道，奴仆躎生趾。近闻沙河城，善绩纷可纪。赋蛇馀毒去，政虎邻邑徙。保障安流移，枹柝静奸宄。神明咏来暮，父母歌乐只。租税如期输，蒲鞭免挞捶。民誉慰攸归，官声被褒美。宁非读书力，出手见根抵。乃知贤豪人，未可私意拟。向来吾错料，失语徒抱耻。感子谅我真，肝胆终见委。得路念贫交，几人堪屈指。自伤志力薄，无以赴知己。行当赋归耕，尘俗庶一洗。愿子益自爱，友道在永矢。前期不遐遗，折柬到桑梓。
得都匀汪明府子参书却寄
作者：查慎行
朝代：清
体裁：七言律诗

剑河秋涨转山鸣，桂象天低瘴压城。旅况难辞边邑苦，蛮人能爱长官清。岩光夜放金蚕蛊，兵气秋荒木箐耕。此际回头家万里，可因捧檄慰毛生。
得雨
作者：查慎行
朝代：清
体裁：五言律诗

海色昏昏合，雷声隐隐粗。群情希汜濩，天意恤焦枯。一溉功虽细，千林气稍苏。篝车吾且祝，不敢笑田夫。
御庄铺
作者：查慎行
朝代：清
体裁：七言绝句

小县他时号阜昌，近城曾筑读书堂。不须更唾刘郎面，豕栅牛栏是御庄。
御赐武彝芽茶恭纪
作者：查慎行
朝代：清
体裁：七言律诗

幔亭峰下御园旁，贡入春山采焙乡。曾向溪边寻粟粒，却从行在赐头纲。云蒸雨润成仙品，器洁泉清发异香。珍重封题报京洛，可知消渴赖琼浆。
循佛手崖观竹林寺石刻至访仙亭
作者：查慎行
朝代：清
体裁：古风

何年凿浑沌，洞户启虚牝。瞰空飞珑玲，万古凝不陨。泉蒸湿气成，一一结芝菌。其西势陡绝，难以寻丈准。天窄忽倒垂，地豁平野尽。寸人不点目，寸树如束笋。远视入毫芒，俯身迫穷窘。傍崖嵌楼阁，侧背削苍隼。青鸾十万只，掉尾扫栏楯。竹林疑有无，仙者迹久泯。短生寄长世，局蹐良足悯。如何不自广，蟠蠖同螾蚓。御风倘可行，吾意欲远引。
循例请封典有作
作者：查慎行
朝代：清
体裁：七言律诗

貤封有例遍簪�，院吏传宣到敝庐。一榻春生衰病后，九重恩逮罢官初。绝无功状虚縻禄，自写年劳削勘书。惭愧初阶叨进级，枉将章服混樵渔。
循贯道溪南北观朱文公题志诸石刻
作者：查慎行
朝代：清
体裁：古风

我留鹿洞访古迹，夜以继日勤搜罗。穹碑无数作林立，大半劖刻时人多。蛇蟠蚓结互相杂，头目眩瞀犹摩挲。先生姓字如日月，照耀宇宙开山河。生平衣履皆可敬，矧乃手泽存岩阿。溪边巨石见题字，小者径尺大擘窠。自然运用合古法，小技不算隶与科。水淘土�杀节角，元气尚自盘蛟鼍。谁能模取置殿壁，细辨点画无差讹。呜呼所见毋乃小，金石非寿道不磨。
微香阁次敬可韵
作者：查慎行
朝代：清
体裁：七言绝句

藓径碧侵游子屐，枫林红上羽人衣。一声清磬落何处，坐看香烟成翠微。
徵招·得外舅陆先生都下书
作者：查慎行
朝代：清
体裁：词

陂湖万古浮烟地，光风这回流转。碧水上赪鱼，迨春冰初泮。殷勤传信到，喜白发、加餐犹健。胜友题襟，旧交结袜，归期荏冉。应念楚天遥，开缄处、人在洞庭西岸。乡思与离愁，纵急觞难缓。我来幕下，翁留辇下，总非始愿。几时共、情话田园，对窗灯一盏。
德尹举第二子同学数人醵钱为汤饼之会席上口占四首·其一
作者：查慎行
朝代：清
体裁：七言绝句

汤饼筵前贺客俱，争誇老蚌出双珠。大儿已识之无字，个是徐卿第二雏。
德尹举第二子同学数人醵钱为汤饼之会席上口占四首·其三
作者：查慎行
朝代：清
体裁：七言绝句

儿生亦是壬辰岁，恰后而翁六十年。便作小同呼也得，可怜花甲一周天。
德尹举第二子同学数人醵钱为汤饼之会席上口占四首·其二
作者：查慎行
朝代：清
体裁：七言绝句

又见添丁喜可知，冲筵不怕众宾嗤。一钱旧是看囊物，半月前头助洗儿。
德尹举第二子同学数人醵钱为汤饼之会席上口占四首·其四
作者：查慎行
朝代：清
体裁：七言绝句

吾年十九初生子，子又生孙已就婚。惭愧比渠多两世，满头白发望曾孙。
德尹久留杭州有卜居西溪之意归来以诗索和次韵二首·其一
作者：查慎行
朝代：清
体裁：七言律诗

野外桥边水竹村，不曾移径改篱门。一冬雪少疏梅绽，百里人归喜鹊喧。耕织终当课奴婢，田园岂易委儿孙。卜居河渚原先志，重与残年对榻论。